Suspek tetak warga Australia dikenal pasti

TUARAN: Suspek yang diburu selepas menetak seorang warga Australia sehingga menyebabkan kecederaan parah berhampiran Kampung Kiwoi Tamparuli, di sini, pada 24 Januari lalu, sudah dikenal pasti.

Ia susulan tindakan polis mendedahkan identiti dan gambar suspek pada 26 Januari lalu.

Ketua Polis Daerah Tuaran, Deputi Superintendan Dzulbaharin Ismail, berkata berdasarkan risikan pasukan polis dan maklumat orang awam, suspek dipercayai masih berada di negeri ini.

Katanya, lokasi suspek tidak didedahkan bagi mengelakkan siasatan diganggu selain dalam keadaan berjaga-jaga.

Beliau berkata, operasi mengesan suspek dan penggunaan pasukan Unit Anjing Pengesan (K9) di kawasan hutan berhampiran lokasi kejadian juga dihentikan.

“Namun, siasatan lanjut melalui risikan masih diteruskan dan pihak polis sudah mengenal pasti suspek yang dipercayai menetak warga Australia terbabit.

“Hanya ini yang kita dapat maklumkan setakat ini dan selebihnya akan dimaklumkan sebaik suspek berjaya ditahan,” katanya ketika dihubungi di sini, hari ini.

Pada 26 Januari lalu, polis mendedahkan identiti suspek yang juga warga Filipina dan tiada dokumen pengenalan diri dikenali sebagai Roy berusia lingkungan 30-an.

Difahamkan, mangsa, Daniel Boardhurst, 46, masih menjalani rawatan di Hospital Queen Elizabeth 1, Kota Kinabalu dengan ditemani isterinya yang juga penduduk tempatan.

Pada 24 Januari lalu, berlaku perselisihan faham di antara suspek dan mangsa menyebabkan suspek berang lalu bertindak mengejar mangsa menggunakan pedang samurai.

Mangsa cuba melarikan diri untuk meminta pertolongan namun kawasan sunyi yang dikelilingi hutan menyebabkan dia gagal mendapatkan pertolongan sebelum ditetak di kedua-dua lengan dan belakang kepala. -Berita Harian


Peruntukan ‘Mega’ Jasa Tidak Masuk Akal, Tengku Zafrul Mangsa Politik, Kata Anwar

KUALA LUMPUR: Peruntukan RM85.5 juta untuk Jabatan Hal Ehwal Khas (Jasa) di bawah Belanjawan 2021 adalah jauh lebih besar berbanding bantuan untuk golongan yang memerlukan seperti nelayan dan petani, kata Ketua Pembangkang Anwar Ibrahim.

Ketika mendesak untuk peruntukan itu dibatalkan sama sekali, Anwar berkata Menteri Kewangan Tengku Zafrul Aziz menjadi mangsa kepada mainan pemimpin politik kerajaan, apabila meluluskan peruntukan besar bagi menghidupkan semula Jasa.

Anwar berkata, tidak ada sesiapa boleh menerima peruntukan sebesar itu untuk Jasa ketika rakyat yang terkesan akibat Covid-19 seperti petani dan nelayan mendahagakan pembelaan.

“Saya simpati dengan Menteri Kewangan, dia bukan orang politik. Bila jadi yang macam ini, yang kena jawab adalah Menteri Kewangan. Sebagai sahabat yang simpati, maka batalkan sahajalah. Menteri Kewangan jadi mangsa orang politik. Bagilah hujah mana pun, kita tidak boleh terima,” katanya di Dewan Rakyat.

Semalam, Kementerian Komunikasi dan Multimedia Malaysia (KKMM) berkata, peruntukan RM85.5 juta itu ialah untuk Jasa membiayai pengambilan lebih ramai kakitangan di semua negeri dan daerah di seluruh negara.

Menurut KKMM, peruntukan itu akan digunakan bagi pembangunan modul dan latihan kompetensi kakitangan serta melengkapkan keperluan prasarana digital untuk menyebarkan maklumat dalam pelbagai bentuk supaya di sampaikan secara berkesan kepada masyarakat.

Anwar turut menggesa Menteri Kewangan membatalkan peruntukan secara one-off berjumlah RM8.6 juta untuk Penggerak Komuniti Tempatan, yang didakwanya memberi keuntungan kepada kelompok daripada Menteri Perumahan dan Kerajaan Tempatan.

“Menteri Kewangan kena batalkan dana untuk Jasa ini dan juga Penggerak Komuniti Tempatan. Komuniti. One-off geran RM8.6 juta untuk kesenangan kelompok menteri KPKT… menteri kewanagn perlu jaga integriti dan kredibilitinya,” katanya.

Dalam pada itu, Ahli Parlimen Kota Raja (Amanah) Mohamad Sabu secara sinis meminta Anwar menyokong peruntukan Jasa itu, supaya rakyat melihat pemborosan pentadbiran Perikatan Nasional dan menolaknya pada pilihan raya umum akan datang.

“Saya kurang bersetuju dengan Port Dickson, bukankah RM85.5 juta ini perlu untuk propaganda. Lihat kerajaan kami, tanpa Port Dickson dan DAP, kami berjaya membina kerajaan ketuanan Melayu. Bukankah mereka mencontohi negara besar Amerika Syarikat, ‘white supremacy’.

“Ia akhirnya ditolak oleh rakyat Amerika dalam pilihan raya yang baru sahaja berlalu. Jadi kita sokong belanjawan ini supaya dalam pilihan raya akan datang, dengan wang propaganda ini, rakyat akan tolak kerajaan PN ini,” kata Mohamad.

Anwar berkata, beliau mungkin bersetuju sekiranya jumlah yang diperuntukan untuk Jasa adalah lebih kecil, dianggarkannya cukup sekadar RM8 ribu sahaja.

“Kalau menteri kewangan luluskan sekitar RM8 ribu kita boleh luluskan. Tetapi keadaan rakyat kini susah. zalimlah ambil wang lebih RM80 juta (untuk Jasa) dan RM8.6 juta untuk penggerak komuniti tempatan KPKT, kemudian kata ini belanjawan untuk Covid-19,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


7 Kesan Tembakan Tembusi Kepala Gajah Borneo

KINABATANGAN: Punca kematian gajah Borneo Pygmy yang ditemukan di ladang kelapa sawit di Kampung Imbak, Tongod di sini, Rabu lalu disahkan akibat tujuh tembakan yang menembusi kepala haiwan itu.

Ketua Polis Daerah Kinabatangan, Superintendan Dzulbaharin Ismail berkata, ia hasil bedah siasat dijalankan Unit Veterinar Sepilok yang menjalankan siasatan penuh terhadap bangkai haiwan yang dilindungi itu.

Katanya, siasatan di tempat kejadian mendapati gajah jantan itu berusia lingkungan lima hingga tujuh tahun.

“Pemeriksaan juga mendapati hampir keseluruhan kulit gajah berkenaan dilapah manakala kepala dan kaki kanan depan juga dipercayai dipotong.

“Gajah berkenaan dipercayai mati dalam tempoh tiga hingga empat hari sebelum ia ditemui,” katanya ketika dihubungi, hari ini.

Dzulbaharin berkata, pemeriksaan di kawasan sekitar kemudiannya menemukan kedua belah telinga dan kaki depan haiwan itu pada jarak 11 meter dari bangkainya.

Selain itu katanya, pemeriksaan lanjut seterusnya juga berjaya menemui kepala gajah berkenaan yang ditutup dengan daun pelepah sawit dipercayai bertujuan cuba disembunyikan.

“Kedua-dua gading gajah masih dalam keadaan baik namun belalai sudah dipotong.

“Setakat ini kes disiasat mengikut Seksyen 25(1) Enakmen Pemeliharaan Hidupan Liar 1997,” katanya.

Sehubungan itu, Dzulbaharin berkata, orang ramai yang mempunyai maklumat boleh menghubungi Pegawai Penyiasat Inspektor Norazmeer Azmi ditalian 089-561890 atau 013-6309080 untuk membantu siasatan lanjut.

Dalam kejadian jam 8 pagi Rabu lalu, pengurus ladang berkenaan membuat laporan polis selepas menemui bangkai gajah berkenaan.

Bertindak atas maklumat itu, polis bersama Jabatan Hidupan Liar Kinabatangan dan unit Veterinar Sepilok dikerah ke lokasi kejadian yang terletak 172 kilometer dari Ibu Pejabat Polis Daerah (IPD) Kinabatangan untuk menjalankan siasatan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemimpin KDM perlu bersatu demi pembangunan masyarakat KDM

SANDAKAN, 4 Mei – Pemimpin masyarakat Kadazandusun dan Murut (KDM), khususnya di Sabah, harus mengenepikan matlamat politik masing-masing dan bersatu untuk membangunkan masyarakat itu yang semakin berpecah dari segi jumlah di Sabah.

Presiden Pertubuhan KDM Malaysia, Datuk Peter Anthony, yang juga Menteri Pembangunan Infrastruktur Sabah, berkata ramai masyarakat KDM telah berhijrah ke luar Sabah, khususnya ke Semenanjung kerana peluang pekerjaan yang lebih banyak dan lumayan di sana.

Saya amat berharap agar para pemimpin KDM dapat bersatu untuk menumpukan kepada kelangsungan KDM dari segi membantu ekonomi masyarakat ini, khususnya di kawasan pedalaman.

Kedudukan masyarakat KDM semakin tercicir dari segi peluang memajukan diri kerana ramai tidak mempunyai pendidikan tinggi untuk mengubah kehidupan dan merebut peluang yang ada di Sabah, katanya kepada pemberita selepas program ramah mesra bersama menteri itu di sini malam tadi.

Peter turut memaklumkan telah berjumpa dengan Huguan Siou atau pemimpin agung masyarakat KDM, Tan Sri Joseph Pairin Kitingan untuk menyampaikan harapan agar para pemimpin KDM bersatu demi pembangunan dan kesejahteraan masyarakat itu.

Beliau turut menjadikan anggota Dewan Undangan Negeri Kuamut, Datuk Masiung Banah sebagai wakil Pertubuhan KDM Malaysia untuk membantu masyarakat itu di kawasan ini.


Tangkapan kes dadah di Sabah meningkat

KOTA KINABALU: Jabatan Siasatan Jenayah Narkotik (JSJN) Ibu Pejabat Kontinjen (IPK) Sabah mencatatkan peningkatan tangkapan membabitkan kes dadah sepanjang Januari hingga kelmarin berbanding tempoh sama pada tahun lalu.

Timbalan Pesuruhjaya Polis Sabah, Datuk Zaini Jass, berkata bagi tempoh itu, seramai 2,819 orang ditangkap atas pelbagai kesalahan mengikut Akta Dadah Berbahaya dan Akta Racun 1952.

“Jumlah tangkapan meningkat seramai 357 orang atau 14 peratus berbanding 2,462 orang bagi tempoh sama tahun lalu.

“Berdasarkan tangkapan tahun ini iaitu seramai 2,819 orang, seramai 225 orang daripadanya adalah pengedar dadah yang disiasat mengikut Seksyen 39B, 39A dan 39A (1) Akta Dadah Berbahaya 1952,” katanya pada sidang media di IPK Sabah, di sini, semalam.

Zaini berkata, syabu adalah rampasan dadah paling banyak dibuat iaitu 6.3 kilogram, manakala daun ketum pula sebanyak 6.1 kilogram.

“Hasil kejayaan ini membuktikan polis sentiasa komited dalam usaha membanteras penyeludupan dan pengedaran dadah di negeri ini.

“Bagaimanapun, masyarakat turut diminta memberikan maklumat kepada polis berhubung aktiviti dadah yang berlaku di sekeliling mereka,” katanya. – Berita Harian


(VIDEO) Ibu Meraung, Anak Cedera Parah Dihempap Tingkap Terjatuh Dari Tingkat Dua Puluh

Seorang kanak-kanak lelaki berusia 6 tahun parah selepas dihempap tingkap yang terjatuh dari tingkat 20.

Dalam kejadian yang berlaku pada jam 9 pagi di Futian, Shenzhen, China, mangsa terdahulu berjalan di kawasan itu dengan ibunya.

Tiba di tempat kejadian, kepala mangsa dihempap tingkap yang terjatuh dari tingkat 20 bangunan kediaman membuatkan ibu dan orang ramai yang sekitar tempat itu terkejut.

Kejadian itu turut dirakam kamera litar tertutup (CCTV) dari sebuah premis.

Akibat hentakan kuat itu, mangsa terjatuh tidak sedarkan diri dan kepalanya mengalami pendarahan. Ibu mangsa menjerit meminta bantuan sambil memangku anaknya, sebelum pengsan.

Mangsa dihantar ke Hospital Perubatan Cina untuk mendapatkan rawatan kecemasan. Dua jam selepas kejadian itu, mangsa dilaporkan kritikal dan menggunakan mesin bantuan pernafasan.

Keluarga mangsa dan beberapa penduduk dari bangunan kediaman itu turut berada di hospital untuk menemani keluarga mangsa.

Polis kini sedang menjalankan siasatan bagi mengenal pasti punca tingkap itu terjatuh dari tingkat 20.

Difahamkan, tingkap itu terjatuh ketika pemilik rumah cuba membuka tingkap tersebut. Pihak pengurusan bangunan pula mengatakan kebanyakan tingkap di bangunan itu sudah usang.Sumber: Sohu , TheReporter


Covid-19: Kes Jangkitan Sporadik Di Sabah Terus Meningkat – Masidi

KOTA KINABALU : Kes jangkitan sporadik COVID-19 di Sabah terus meningkat kepada 71.18 peratus daripada keseluruhan 2,717 kes positif baharu yang dicatatkan hari ini, kata Menteri Kerajaan Tempatan dan Perumahan negeri Datuk Masidi Manjun.

Jurucakap COVID-19 Sabah itu berkata peratusan kes bergejala melalui jangkitan sporadik adalah yang tertinggi pernah direkodkan di negeri tersebut setakat ini.

“Sebanyak 23 daripada 27 daerah di Sabah turut memperlihat trend sama dengan kes sporadik adalah kes terbanyak di daerah-daerah berkenaan.

“Atas sebab itulah kita selalu menggesa rakyat Sabah agar mematuhi semua prosedur operasi standard sepanjang masa sebagai benteng perlindungan daripada ancaman jangkitan virus COVID-19,” menurutnya dalam kenyataan malam ini.

Masidi berkata jumlah kumulatif kes positif baharu COVID-19 di Sabah meningkat kepada 346,665 hari ini dengan tujuh kematian dilaporkan masing-masing dua kes di Kota Belud dan Tenom manakala satu kes di Kota Kinabalu, Kinabatangan serta Sipitang.

Beliau berkata seramai 3,985 pesakit COVID-19 di Sabah dilaporkan sembuh dan dibenarkan keluar dari hospital serta Pusat Kuarantin dan Rawatan Berisiko Rendah menjadikan jumlah kumulatif pesakit yang pulih ialah 301,911 orang manakala 1,543 pesakit sedang menerima rawatan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penyanyi Indonesia, Gisella Anastasia Mengakui Terbabit Video Lucah

JAKARTA: Penyanyi Indonesia, Gisella Anastasia dikenal pasti sebagai artis yang terbabit dalam satu video lucah yang dipercayai dirakamkan di Medan pada 2017.

Media tempatan Indonesia melaporkan, artis kelahiran Indonesia Idol itu membuat pengakuan berkenaan selepas disiasat polis berhubung satu klip video lucah yang tular di media baru-baru ini.

Difahamkan, ketika kejadian, artis itu masih berstatus isteri kepada seorang pelakon Gading Marten, tetapi pasangan berkenaan bercerai pada Januari 2019.

Dalam pada itu, jurucakap polis memberitahu media bahawa Gisella dan seorang lelaki lain yang bukan suaminya, sudah mengakui mereka adalah individu di dalam video lucah berkenaan.

Selain itu, polis turut menggunakan khidmat individu dalam bidang teknologi maklumat dan pasukan forensik dalam menyiasat kes penyebaran video berkenaan.

“Kedua-duanya mengakui adalah individu di dalam video yang tular di media sosial itu, adalah mereka.

“Dia (Gisella ) mengakui, bahawa perkara itu berlaku pada 2017 di salah satu hotel di Medan,” katanya.

Katanya, dengan perkembangan itu, polis menukar status kedua-duanya daripada saksi kepada suspek.

Mereka bakal didakwa Akta Pornografi 2008, yang antara lain melarang mana-mana individu membuat, memperdagangkan, menyebarkan atau mempamerkan bahan pornografi.

Sabit kesalahan, ia memperuntukkan hukuman penjara maksimum 12 tahun. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemegang PSS Boleh Ke Semenanjung Tidak Lebih Sebulan – Azis

KIMANIS: Pemegang Pas Sementara Sabah (PSS) dibenarkan ke semenanjung Malaysia tidak lebih sebulan jika mendapat kebenaran, kata Timbalan Menteri Dalam Negeri Azis Jamaan.

“Pemegang kad PSS boleh ke semenanjung dengan keizinan tidak lebih daripada tempoh sebulan,” katanya ketika ditemui di majis sambutan tahun baru Cina di Kimanis, petang tadi.

Hadir sama, Ketua Menteri Sabah, Mohd Shafie Apdal.

Beliau berkata demikian ketika diminta mengulas mengenai bekas menteri BN, Rahman Dahlan yang mempertikaikan kenapa pemegang PSS tidak dibenarkan ke semenanjung.Iklan

“Atas sebab-sebab dan perkara yang tertentu, contohnya jika faktor memerlukan perubatan di semenanjung.

“Cuma bila semua pemegang IMM13, Kad Burung-Burung dan Sijil Banci berubah ke PSS, pemegang PSS ini boleh bergerak ke semenanjung dengan kelulusan pengarah imigresen Sabah,” tambah Azis.

Pada 14 Jan lalu, Rahman menyuarakan bantahannya terhadap PSS berkata kerajaan sepatutnya membenarkan pemegang pas itu untuk ke semenanjung jika benar-benar ingin melaksanakannya.

Anggota Majlis Tertinggi Umno itu berkata, tindakan kerajaan mengehadkan pergerakan pemegang PSS di Sabah sebagai bukti ia tidak selamat.

“Kita mahu supaya pemegang kad PSS ini dibenarkan untuk terbang ke semenanjung mencari kerja dan tinggal di situ, kerana ia adalah dokumen rasmi.

“Sepatutnya semenanjung perlu berkongsi beban (masalah pendatang asing) dengan rakyat Sabah. Kenapa dihadkan kepada negeri Sabah?” Soal Rahman.

PSS ialah dokumen baru Jabatan Imigresen yang dikeluarkan terhadap pendatang asing, bagi menggantikan dokumen sedia ada iaitu IMM13, Kad Burung-Burung dan Sijil Banci.

Pemegang IMM13 ialah pelarian Filipina yang melarikan diri ke Sabah pada 1970-an susulan konflik bersenjata di Mindanoa. Pendatang ekonomi, sebaliknya diberikan Kad Burung-Burung pada tahun 1980-an.

Selainnya, diberikan kad Sijil Banci oleh Pasukan Petugas Khas Persekutuan pada 1990-an.

Mengulas lanjut, Azis turut mempersoalkan kenyataan Rahman apakah pemimpin Umno itu rela sekiranya pelarian Rohingya misalnya yang memegang kad UNCHR dari semenanjung dibenarkan bergerak ke Sabah.

Sementara itu Ketua Menteri Sabah ketika berkempen berkata, rakyat negeri itu tidak memerlukan Bantuan Rakyat 1Malaysia (BR1M) yang diperkenalkan BN sebelum ini.

Sebaliknya kata Shafie, rakyat Sabah memerlukan lebih banyak peluang pekerjaan dan bukannya bantuan bernilai kira-kira RM2,000 setahun seperti dicadangkan BN.

“(BN kata) rakyat Sabah perlu BR1M, dia (BN) mari sini cakap kalau BN perintah lagi akan dapat BR1M RM2000, yang kita perlu adalah kerja,” kata Shafie.

Ditanya mengenai bantahan terhadap PSS yang digerakkan sebuah NGO di pekan Membakut hari ini, Shafie berkata ia tidak mewakili suara majoriti rakyat Sabah.

Katanya lagi, sepatutnya kempen PRK Kimanis dimanfaatkan untuk berkempen dan bukannya mengadakan bantahan sedemikian.


Pejabat Kerajaan Sabah Operasi Dengan 80% Kehadiran

KOTA KINABALU: Semua pejabat kerajaan negeri akan beroperasi dengan kehadiran 80 peratus kakitangan bermula esok.

Menteri Kerajaan Tempatan dan Perumahan negeri, Datuk Masidi Manjun, berkata hanya 20 peratus kakitangan dibenarkan bekerja dari rumah.

“Semua kakitangan yang hadir ke pejabat dan pelanggan serta pengunjung di jabatan masing-masing hendaklah sudah lengkap divaksin,” katanya dalam kenyataan, malam ini.

Sebelum ini, hanya 30 peratus kakitangan awam negeri dibenarkan hadir ke pejabat, manakala 70 peratus lagi bekerja dari rumah.

Prosedur operasi standard (SOP) itu dilaksanakan sejak pelaksanaan Perintah Kawalan Pergerakan (PKP) penuh pada awal Jun lalu.

SOP operasi jabatan negeri berbeza dengan operasi jabatan persekutuan yang menetapkan 60 peratus kakitangan bekerja di pejabat manakala 40 peratus dari rumah.

Sementara itu, kerajaan negeri hari ini turut memperincikan kebenaran aktiviti sukan dalam Fasa Dua Pelan Pemulihan Negara (PPN) di Sabah yang merangkumi lima kategori iaitu sukan dan rekreasi, seni mempertahankan diri, sukan raket, sukan berpasukan dan aktiviti air.

Bagaimanapun, Masidi berkata tiada aktiviti sukan untuk pertandingan dibenarkan, kecuali yang dikendalikan Kementerian Belia dan Sukan secara gelembung sukan tanpa kehadiran penonton.

Kerajaan negeri turut membenarkan dua pemain golf berkongsi satu buggy dengan syarat ada pemisah atau dinding plastik antara kedua-dua pemain.

Masidi yang juga jurucakap COVID-19 Sabah, berkata catatan harian kes COVID-19 di Sabah terus menunjukkan penurunan dengan hanya 1,255 kes hari ini, berbanding 1,356 kes semalam.

Kes kematian akibat COVID-19 di Sabah turut mencatat penurunan kepada 19 kes hari ini berbanding 35 semalam. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Zero Bantu Penduduk Kudat Yang Terjejas Akibat Covid-19

KUALA LUMPUR: Kumpulan pelawak Zero kini giat membantu meringankan beban penduduk kampung halaman mereka di Kudat, Sabah yang rata-ratanya terjejas pendapatan selepas pelaksanaan Perintah Kawalan Pergerakan Bersyarat (PKPB) akibat peningkatan kes Covid-19 di sana.

Kumpulan dianggotai tiga beradik Atu, Sharif, dan Syaiful itu mengakui sebak melihat nasib penduduk di sana yang ketika ini tiada punca pendapatan.

Atu atau nama sebenar Sharif Kunal Doli Sharif, 28, berkata, disebabkan itu mereka berbesar hati untuk bekerjasama dengan mana-mana badan amal dalam misi menghantar bantuan di sana.

“Disebabkan PKPB, golongan nelayan dan petani di kampung halaman kami hilang mata pencarian. Keadaan di sana sudah berubah 360 darjah sehingga menyukarkan kelangsungan hidup terutama bekalan makan seharian.

“Buat masa sekarang, kami cuba membantu semampunya terutama golongan asnaf, keluarga besar dan yang langsung tak boleh keluar rumah. Apa saja yang kami ada, kami salurkan secukupnya kepada mereka,” katanya.

Terbaru, mereka bekerjasama dengan badan amal IKHLAS dan menyeru orang ramai memberi sumbangan bagi misi itu selepas menyaksikan sendiri kesusahan penduduk di sana.

“Sekarang saya sendiri berada di kampung halaman. Saya menyaksikan kesusahan penderitaan terutama golongan nelayan yang tidak dapat turun ke laut langsung. Jadi, saya mohon marilah menyertai kami untuk bersama-sama meringankan kesusahan ditanggung mereka,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Brazil Melepasi 5,000 Kematian

BRASILIA: Brazil, negara di Amerika Selatan paling teruk dilanda pandemik COVID-19, merekodkan lebih 5,000 kematian, umum Kementerian Kesihatan pada Selasa.

Dalam tempoh 24 jam, sebanyak 474 kematian dilaporkan dengan jumlah keseluruhan meningkat kepada 71,886 kes.

Kementerian itu juga melaporkan, keseluruhan kes kematian di negara terbesar Amerika Selatan itu melebihi angka di China, pusat pandemik itu muncul sebelum tersebar ke serata dunia.

Presiden, Jair Bolsonaro berulang kali menyuarakan ketidakpuasan hatinya dengan tindakan sekatan yang diambil gabenor setiap negeri dalam usaha memperlahankan penularan wabak itu, sebaliknya hanya mahu usaha memulihkan ekonomi diadakan semula.

Menteri Kesihatan yang baharu, Nelson Teich, yang mengambil alih jawatan awal bulan ini, pula menjelaskan masih terlalu awal untuk mengaitkan jumlah kematian dengan lonjakatan jangkitan COVID-19 walaupun minggu lalu merekodkan 3,000 kematian.

Sebaliknya, beliau berkata, ia adalah keputusan daripada peningkatan hasil daripada ujian saringan yang diadakan.

Sao Paulo, negeri yang paling parah dengan satu pertiga daripada jumlah kes negara itu bagaimanapun merancang untuk secara beransur-ansur meneruskan aktiviti ekonomi mengikut sektor demi sektor mulai 11 Mei ini.

Begitu juga negeri lain, Rio de Janeiro dan Minas Gerais juga sedang menyiapkan langkah yang sama.

Sementara itu, Brasilia dan Santa Catarina sudah membuka semula aktiviti ekonomi masing-masing. – AFP


Christina Sokong Dasar Tanpa Visa Kepada Pelancong China & India

KOTA KINABALU: Timbalan Ketua Menteri Datuk Christina Liew menyokong dasar kerajaan yang membolehkan pelancong dari China dan India masuk ke Malaysia tanpa memerlukan visa sepanjang tahun 2020.

Katanya, dasar berkenaan bertepatan dengan Tahun Melawat Malaysia 2020 seterusnya mampu membantu negara ini menerima pelancong yang lebih banyak.

“Sebagai Menteri Pelancongan, Kebudayaan dan Alam Sekitar, saya sangat mengalu-alukan kenyataan Kerajaan Malaysia yang menyatakan pelancong dari China dan India boleh melawat Malaysia tanpa menggunakan visa pelancong sehingga 31 Disember 2020.

“Saya sangat menghargai usaha kerajaan Persekutuan dalam menyokong kempen melawat Malaysia 2020,” katanya dalam satu kenyataan di sini kelmarin.

Katanya, dengan tempoh 15 hari tanpa memerlukan visa untuk memasuki negara ini, pelancong dari kedua-dua negara berkenaan turut dijangkakan akan meningkatkan jumlah kemasukan ke Sabah.

Menurutnya, walaupun tidak mempunyai penerbangan terus dari India ke sini, tetapi mereka boleh transit menerusi Kuala Lumpur, Singapura atau Brunei untuk sampai ke Sabah.

Christina berharap, pemegang taruh pelancongan di Sabah akan mengambil peluang yang ditawarkan kerajaan ini untuk menarik lebih ramai pelancong ke negeri ini dalam usaha memaksimumkan industri pelancongan di sini.

Katanya, berdasarkan statistik dari Lembaga Pelancongan Sabah (STB), sehingga Oktober lalu kedatangan pelancong China dan India ke Sabah masing-masing meningkat pada 3.1 peratus dan 19.3 peratus.

“STB akan teruskan usaha pemasaran di China untuk menarik lebih ramai pelancong ke sini, usaha yang sama juga akan dilakukan ke negara India,” katanya.


Langgar Syarat Lesen Tiga Bot Pukat Tunda Ditahan PPM Kudat

KUDAT, 5 Jan – Semasa menjalankan Operasi ‘Op Gelora Khas’ (Op Selamat Laut 01/2019) botronda RH 18 Pasukan Polis Marin Kudat telah menerima maklumat awam berkenaan perlangggaran Syarat Lesen di bawah Akta Perikanan 1985 oleh bot nelayan dari Kota Kinabalu di laut Sikuati Kudat pada jam 6.30 petang kelmarin.

Komander Pasukan Polis Marin Wilayah 4 Sabah, ACP Hj Mohamad Pajeri Bin Ali berkata, ‘Hasil pemeriksaan di lokasi telah berjaya menemukan tiga buah bot nelayan pukat tunda yang menunda kurang enam batu nautika dari Tanah Besar iaitu lebih kurang 2.9 batu nautika sahaja dari Tanah Besar. Jumlah ikan yang telah dinaikkan hasil tundaan oleh ketiga-tiga bot nelayan tersebut dianggarkan lebih kurang 140 kilogram dengan nilai RM2,000. 00.

Ketiga-tiga bot pukat tunda tersebut telah melakukan kesalahan di bawah Seksyen 8 (b) Akta Perikanan 1985 iaitu melanggar Syarat Lesen (Menunda 6 batu nautika dari Tanah Besar). Jika sabit kesalahan boleh dikompaun berjumlah RM500.00 hingga RM1,500.00. Bagi kesalahan kali keempat pula Lesen Perikanan boleh dibatalkan oleh Jabatan Perikanan.

Ketiga-tiga bot nelayan pukat tunda tersebut diiringi ke pangkalan Markas Operasi Pasukan Polis Marin Kudat untuk tindakan lanjut.

ACP Pajeri juga menasihatkan Pengusaha Nelayan Komersial untuk tidak menjalankan aktiviti menunda ikan kurang daripada Syarat Lesen kerana ia mengganggu ekosistem dan nelayan pesisir pantai.


PKP: Sabah Lanjutkan Kebenaran Khas Perkhidmatan, Barangan Keperluan

KOTA KINABALU: Kerajaan negeri melanjutkan kebenaran khas bagi perkhidmatan dan barangan perlu (essential goods and essential services) sehingga 28 April hadapan.

Setiausaha Kerajaan Negeri, Datuk Safar Untong, berkata bagaimanapun kebenaran beroperasi berkenaan haruslah mengikut tatacara pengoperasian yang sudah ditetapkan.

“Salah satu ketetapan itu termasuklah semua pergerakan hanya antara jam 6 pagi hingga 6 petang sahaja setiap hari.

“Semua pergerakan dan pengangkutan ‘essential goods’ dan ‘essential services’ antara daerah adalah dibenarkan.

“Selain itu, bilangan pekerja dibenarkan di dalam sesebuah kenderaan perdagangan hendaklah tidak melebihi bilangan yang dinyatakan dalam permit,” katanya.

Beliau berkata demikian menerusi kenyataan media di Kota Kinabalu, hari ini.

Dalam pada itu, Safar menyatakan kebenaran juga diberikan kepada semua peniaga kecil yang membawa barangan perlu seperti hasil pertanian, penternakan, perikanan dan hasil laut menggunakan kenderaan persendirian. – BH Online


SM All Saints Likas diarah tidak teruskan pengasingan kelas mengikut agama bagi pelajar tingkatan satu

KOTA KINABALU, 18 Mac – Kementerian Pelajaran dan Inovasi Sabah mengarahkan Sekolah Menengah (SM) All Saints Likas di sini tidak meneruskan pengasingan kelas mengikut agama bagi pelajar tingkatan satu di sekolah itu.

Arahan itu dibuat selepas menterinya Datuk Dr Yusof Yacob dan Timbalan Pengarah Pendidikan Sabah Datuk Dr Mohd Kassim Mohd Ibrahim melawat sekolah itu hari ini dan mengadakan perjumpaan dengan pengetua sekolah itu Dr Mary Gambidau.

Pada sidang media selepas perjumpaan itu, Yusof berkata tindakan pihak pengurusan sekolah melakukan pengasingan kelas mengikut agama bagi pelajar tingkatan satu itu perlu dihentikan dengan serta-merta dan dikembali kepada kaedah sebelum ini.

Justeru, beliau berkata isu tersebut sudah selesai dengan pengetua sekolah itu mengakui kesilapannya membuat dan melaksanakan keputusan itu dengan terlepas pandang isu lain.

“Isu ini tidak besar dan terpencil, kita telah selesaikan dengan mengambil kira faktor kita di Sabah kena memahami kekuatan perpaduan kita iaitu keharmonian hidup tanpa dipisahkan oleh perbezaan kaum dan agama.

Pada awal bulan ini, satu kutipan petisyen dibuat oleh gabungan ibu bapa pelajar tingkatan satu sekolah tersebut dan dihantar kepada Kementerian Pendidikan Malaysia.

Dalam petisyen tersebut, ibu bapa pelajar mendakwa bermula Januari lepas, pengetua sekolah telah mengasingkan kelas tingkatan satu mengikut agama iaitu empat kelas untuk pelajar bukan Islam dan dua kelas untuk pelajar Islam yang akan berterusan hingga tingkatan tiga.

Kaedah lama yang diguna pakai terhadap pelajar tingkatan dua hingga lima ialah terdapat enam kelas bercampur agama yang mana ketika masa Pendidikan Moral atau Agama Islam, pelajar akan memasuki kelas mengikut subjek yang diambil.

Yusof berkata kementeriannya akan memastikan perkara itu tidak berlaku di mana-mana sekolah negeri ini yang selaras dengan dasar bahawa tidak ada garis pemisah kaum dan agama.

Ditanya jika ada tindakan diambil terhadap pengetua SM All Saints itu, beliau berkata tiada tindakan diambil terhadap beliau kerana isu itu diselesaikan dalam suasana harmoni.

Beliau meminta ibu bapa pelajar tingkatan satu sekolah itu tidak risau disebabkan kementeriannya dan Kementerian Pendidikan mengambil berat perkara ini dan mencari jalan penyelesaian.

Katanya apa yang penting adalah keharmonian di sekolah itu dipereratkan lagi pada masa akan datang.


TERKINI: 9 Daripada 10 Nelayan Yang Diculik Kumpulan Militan Di Perairan Tambisan, Lahad Datu Diselamatkan

KOTA KINABALU: Sembilan daripada 10 nelayan yang diculik kumpulan militan di perairan Tambisan, Lahad Datu baru-baru ini berjaya diselamatkan pasukan keselamatan Filipina.

Pembebasan dipercayai berlaku pada pagi ini di Kepulauan Jolo, Selatan Filipina.

Pesuruhjaya Polis Sabah, Datuk Omar Mammah ketika dihubungi Astro AWANI sebentar tadi mengesahkan kejadian itu.

Menurut beliau, polis masih mendapatkan maklumat terperinci mengenai insiden sembilan mangsa culik yang diselamatkan hari ini.

“Berdasarkan maklumat awal yang kita terima, sembilan daripada 10 mangsa culik tempoh hari berjaya diselamatkan pihak tentera Filipina di Kepulauan Jolo.

“Kesemua mangsa kini berada dalam keadaan selamat dan di bawah jagaan mereka (tentera Filipina),” katanya.

Menurut beliau, faktor kesemua diselamatkan dan dibebas daripada cengkaman penculik berkemungkinan mereka tidak mempunyai nilai ekonomi yang menjurus kepada permintaan wang tebusan.

“Masa dan lokasi sebenar kesemua mangsa yang diselamatkan itu masih kita belum menerima maklumat sepenuhnya.

“Keberadaan baki mangsa culik yakni seorang nelayan daripada kumpulan berkenaan masih juga belum diketahui, setakat ini,” katanya.

Terdahulu, 10 nelayan dipercayai diculik kumpulan yang difahamkan mempunyai kaitan dengan aktiviti culik untuk tebusan  (KFR) di perairan Tambisan, Lahad Datu sebelum dibawa ke Pulau Sitangkai di selatan Filipina, jam 2 pagi, pada 18 Jun lalu.

Dipercayai kesemua mangsa adalah pemegang kad lepa-lepa atau kad burung-burung iaitu resit yang diberikan ketika datang ke Sabah pada sekitar tahun 70-an.

Ketika kejadian kesemua mangsa berada di perairan berkenaan tanpa permit dan melanggar perintah berkurung yang dilaksanakan pihak berkuasa. – Awani


95 Peratus Kes COVID-19 Di Tawau Kluster Tabligh

KOTA KINABALU: Sekitar 95 peratus kes positif COVID-19 di daerah Tawau tertumpu kepada kluster tabligh.

Pengarah Kesihatan Negeri Sabah Datuk Dr. Christina Rundi berkata, sebanyak 32 daripada 79 kes COVID-19 yang dilaporkan di Tawau terlibat dalam perhimpunan tabligh di Seri Petaling.

Katanya, 31 kes lagi adalah kontak generasi pertama manakala dua kes generasi kedua dan satu kes generasi ketiga.

Beliau berkata, sembilan lagi kes turut membabitkan tabligh iaitu tiga kes warga Sabah yang hadir di perhimpunan tabligh di Sulawesi Indonesia dan enam kes tabligh lagi adalah warga asing.

“Selain itu, dua kes mempunyai sejarah perjalanan ke luar negara manakala satu kes lagi adalah kes sporadik dengan satu kontak,” katanya dalam kenyataan di sini.

Christina berkata, sehingga kini, Tawau merekodkan jumlah kes positif COVID-19 tertinggi di Sabah dan dikategorikan sebaga zon merah diikuti Kota Kinabalu dan Lahad Datu yang masing-masing merekodkan sebanyak 39 kes positif setakat 13 April 2020.

Menurutnya, sembilan daripada 39 kes positif di Kota Kinabalu adalah kluster yang hadir perhimpunan tabligh di Seri Petaling.

Katanya, melalui kes-kes berkenaan, sebanyak 11 kes kontak generasi pertama dan empat kes kontak generasi kedua. Di samping itu, 10 kes sporadik dilaporkan iaitu lapan kes adalah anggota kesihatan dan dua kes sporadik tempatan dengan satu kes generasi pertama.

“Terdapat satu kes yang mempunyai sejarah ke luar negara dengan dua kes kontak generasi pertama. Sementara itu, satu kes adalah kontak generasi pertama kepada kes di Tuaran yang mempunyai sejarah perjalanan ke luar negara.

“Sehingga 13 April 2020, sebanyak 14 kes baharu COVID-19 dilaporkan di Sabah iaitu lapan kes dari Tawau, dua kes dari Kota Kinabalu dan masing-masing satu kes dari Lahad Datu, Tuaran, Penampang, dan Keningau menjadikan jumlah keseluruhan kes sebanyak 280 kes,” katanya.

Dalam pada itu jelasnya, pengurusan kes sporadik lebih mencabar untuk mengenal pasti punca jangkitan dan memerlukan aktiviti kawalan yang lebih luas.

Sehubungan itu katanya, sebagai rumusan orang awam dinasihatkan supaya tidak menilai situasi wabak berdasarkan jumlah kes sahaja tetapi juga kepada risiko transmisi.

Sementara itu, dalam tempoh bermula 8 hingga 10 April 2020, sejumlah 5,007 ujian siap diproses. Bagaimanapun, pihaknya turut mengingatkan jumlah sampel akan bertambah sekiranya terdapat kumpulan sasar baharu yang dikenal pasti.

“Pada 12 April 2020, sebanyak 1,390 ujian dijalankan dan 20 ujian positif termasuk enam sampel ulangan. Jumlah keseluruhan sampel yang diproses sehingga tempoh berkenaan adalah sebanyak 21,750 sampel daripada 241,340 orang yang menjalani saringan pemeriksaan,” jelasnya. – Utusan Borneo


Isu Tuntutan Sulu: Shafie Diasak ADUN Kerajaan

KOTA KINABALU: Ahli Dewan Undangan Negeri (ADUN) Senallang, Shafie Apdal diasak oleh beberapa wakil rakyat kerajaan supaya mendedahkan tindakan kerajaan Warisan pimpinannya sebelum ini berkaitan isu tuntutan pihak yang mendakwa sebagai waris Sultan Sulu di Madrid, Sepanyol.

Bagaimanapun, Shafie yang juga presiden Warisan enggan mengulas lanjut perkara itu, sebaliknya menegaskan bidang kuasa membabitkan hal antarabangsa terletak di tangan kerajaan persekutuan.

Bekas ketua menteri Sabah itu juga enggan melayan sebarang pertanyaan lanjut berhubung perkara itu semasa membahaskan ucapan dasar kerajaan negeri oleh Yang di-Pertua Negeri pada sidang DUN Sabah, hari ini.

“Saya sudah mengatakan mana ada kerajaan negeri mempunyai kuasa berunding dengan negara lain atau mana-mana mahkamah antarabangsa, ia adalah bidang kuasa kerajaan persekutuan.

“Hari ini Filipina berbahas mengenai perkara ini, tapi ia bukan bermaksud kita mengiktirafnya, tidak…maksud saya kerajaan perlu melihat ancaman dari negara luar,” katanya.

Terdahulu, ADUN Dilantik, Yong Teck Lee mencelah perbahasan Shafie untuk meminta penjelasan berhubung laporan bahawa kerajaan negeri pada 2018 menghantar wakilnya dalam isu tuntutan waris Sultan Sulu di mahkamah timbang tara di Madrid, Sepanyol.

Yong yang juga bekas ketua menteri berkata, beliau pernah meminta penjelasan sama ketika kerajaan Warisan memerintah, namun pertanyaannya tidak dijawab.

Seorang lagi ADUN kerajaan, Annuar Ayub meminta penjelasan sama, namun Shafie tetap dengan pendiriannya tidak menjawab persoalan diajukan kepadanya.

“Banyak lagi saya mahu katakan dalam perbahasan saya,” katanya.

Terdahulu, Shafie dalam ucapan perbahasannya antara lain membangkitkan keadaan jalan raya rosak di seluruh Sabah, khususnya laluan menghubungkan kawasan pantai timur negeri itu seperti Jalan Kalabakan – Nabawan.

Selain itu, Shafie turut menyentuh tuntutan hasil 40% Sabah dan perkara lain berkaitan Perjanjian Malaysia 1963 (MA63). – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Datuk Syaitan! Cabul Cucu Usia 5 Tahun

KOTA MARUDU: Polis menahan lelaki 60 tahun disyaki mencabul cucu perempuannya berusia lima tahun di sini, semalam.

Ketua Polis Daerah Kota Marudu Superintendan Mohd Izaan Abdullah berkata, suspek ditahan susulan laporan dibuat bapa mangsa kira-kira 4 petang.

“Kegiatan suspek terbongkar selepas bapa mangsa mendengar suara kanak-kanak itu mengadu ‘sakit’ ketika melalui bilik suspek yang juga bapa mentuanya.

“Suspek dilihatnya berada dalam keadaan separuh bogel dan menyentuh mangsa,” katanya ketika dihubungi di sini, hari ini.

Mohd Izaan berkata, suspek kini direman untuk siasatan mengikut Seksyen 14(a) Akta Kesalahan-Kesalahan Seksual Terhadap Kanak-Kanak 2017. – HMetro


PPM Rampas 600 Liter Petrol Cuba Diseludup Ke Filipina

SANDAKAN: Seorang lelaki ditahan Pasukan Polis Marin (PPM), hari ini selepas didapati kenderaan pacuan empat roda dipandunya membawa muatan 600 liter petrol dalam kejadian di kawasan parkir berhampiran parit besar Batu 3, dekat sini.

Dalam kejadian pukul 11.15 pagi, suspek tempatan berusia 27 tahun itu dipercayai sedang menunggu bot untuk membawa muatan petrol bernilai RM1,248 ke negara Filipina.

Komander PPM Wilayah Empat Sabah, Asisten Komisioner Mohamad Pajeri Ali berkata sepasukan Unit Risikan PPM bertugas menjalankan pemantauan di sekitar lokasi terbabit dan bertindak menjalankan pemeriksaan ke atas kenderaan dipandu suspek.

“Hasil pemeriksaan itu kita menemukan 20 tong berisi 600 liter petrol dipercayai sedang menunggu sebuat bot untuk membawa petrol terbabit ke negara Filipina.

“Siasatan lanjut mendapati pemandu tidak memiliki dokumen kebenaran daripada pihak Kementerian Perdagangan Dalam Negeri dan Hal Ehwal Pengguna (KPDNHEP) untuk membawa barangan subsudi itu,” katanya dalam kenyataan hari ini.

Beliau berkata suspek ditahan manakala petrol serta kenderaan dirampas dan disiasat mengikut Akta Kawalan Bekalan 1961.


COVID-19: Kes Positif Di Sabah Dijangka Meningkat Mendadak Esok – Masidi

KOTA KINABALU: Bilangan kes positif COVID-19 di daerah Kota Kinabalu dijangka akan meningkat secara mendadak bermula esok.

Menteri Kerajaan Tempatan dan Perumahan Sabah, Datuk Seri Masidi Manjun berkata ia susulan saringan kes yang melibatkan banduan dan kakitangan di Kompleks Penjara Kota Kinabalu di Kepayan.

“Kluster baru yang kita kenali sebagai Kluster Kepayan ini, kes positif melibatkan kluster ini akan meningkat secara mendadak bergantung kepada ujian COVID-19 banduan yang berada di penjara Kepayan.

“Mengikut laporan awal dan kajian yang dibuat kalangan banduan, hampir 60 peratus setakat ini adalah positif.

“Jumlah banduan tempatan di penjara terbabit seramai 2,700 orang dan selepas semua disaring dan sekiranya kes positif tinggi maka ia secara langsung akan menyumbang kepada peningkatan kes yang tinggi di Kota Kinabalu,” katanya dalam sidang media harian di Kota Kinabalu pada Rabu.

Jelasnya, Jabatan Kesihatan memberi fokus sepenuhnya kepada kluster terbabit dan ujian sedang giat dijalankan termasuk yang melibatkan keluarga kakitangan yang bertugas di penjara terbabit.

Masidi turut memaklumkan empat kluster baharu termasuk satu kluster yang belum dinamakan melibatkan pekerja cari gali.

Kluster tersebut adalah Kluster Basung, Kluster Inai dan Kluster Tempayan.

“Saya telah dimaklumkan dengan kewujudan kluster ini dan ia belum dinamakan dan hasil saringan yang dilakukan ke atas 29 pekerja cari gali terbabit 25 daripada mereka telah disahkan positif COVID-19,” katanya.

Pada Selasa, jumlah kes positif baharu COVID-19 di Sabah adalah sebanyak 535 kes dengan lima kematian.

Secara keseluruhan, jumlah kumulatif kes COVID-19 di Sabah adalah sebanyak 9,290 kes dan seramai 3,705 pesakit dilaporkan telah sembuh.

Manakala, seramai 5,513 pesakit sedang menerima rawatan dalam wad di seluruh Sabah. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tak Mahu Bayar Cukai Jalan Di Sabah, Kita Akan Bincang, Kata Wee

KUALA LUMPUR : Isu permohonan dan rayuan pengguna jalan raya kenderaan persendirian di Sabah yang menginginkan pengecualian bayaran cukai jalan akan dibincangkan, kata Menteri Pengangkutan Wee Ka Siong.

Permintaan itu susulan pengguna jalan raya di negeri itu merungut dan mahu mereka diberi pengecualian cukai jalan susulan keadaan jalan rayanya yang agak daif.

Wee berkata, pihaknya memahami hasrat pengguna jalan raya di Sabah, tetapi buat masa ini beliau tidak mahu menjanjikan apa-apa, namun akan membawa isu itu ke kementerian serta pihak berkaitan.

“Saya akan bincang dengan pihak kementerian dan melihat implikasinya macam mana, saya akan bincang dengan pihak kerajaan negeri, menteri kerja raya Sabah dan macam mana kita nak buat.

“Saya tengok keadaan ini kena lihat secara menyeluruh dan saya faham apa permintaan itu. Saya tidak akan buat satu janji bulan dan bintang, tak boleh, kita kena, ini tertakluk kepada kemampuan kewangan negara,” katanya menurut laporan Berita Harian.

Sebelum ini, media melaporkan pengguna jalan raya di Sabah mahukan pengecualian bayaran cukai jalan susulan keadaan jalan raya di Sabah yang agak daif.

Pengguna meminta agar pengecualian bayaran cukai jalan diberikan sementara menunggu pembinaan Lebuhraya Pan Borneo siap.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


KWSP i-Sinar: Bayaran Bulan Jun Sedang Dibuat Secara Berperingkat Sehingga 9 Jun 2021

Kumpulan Simpanan Wang Pekerja Malaysia pada hari ini telah memaklumkan bahawa bayaran i-Sinar untuk bulan Jun mula dibuat pada 1 Jun 2021.

Menerusi makluman mereka menerusi lama Twitter KWSPMalaysia, bayaran tersebut akan dibuat secara berperingkat sehingga 9 Jun 2021.

Tambah kenyataan itu juga, pengkreditan amaun ke akaun bank adalah dalam masa 1 sehingga 5 hari bekerja dan bergantung kepada prosedur bank anda.

Perkara ini bermakna, KWSP akan membuat pindahan wang ke bank anda dan di dalam tempoh 1 sehingga 5 hari bekerja, bank pula akan membuat pindahan ke akaun anda.

Bagi yang ingin mendapatkan status bayaran terkini, anda boleh membuat demikian melalui i-Akaun(Ahli) ataupun boleh menghubungi talian Hotline Khas i-Sinar 0389224848.


Kajian Semula MA63 Akan Pastikan Sabah, Sarawak Setara Dengan Semenanjung Dalam Pembangunan

KUCHING, 2 April – Persetujuan kerajaan untuk meminda Perkara 1 (2) Perlembagaan Persekutuan berdasarkan Perjanjian Malaysia 1963 (MA63) akan memastikan tahap pembangunan di Sarawak dan Sabah setara dengan Semenanjung Malaysia.

Peguam Paul Raja berkata ini menunjukkan Pakatan Harapan (PH) mengotakan apa yang dikatakannya kerana meminda Perkara 1(2) akan menyediakan kerangka perlembagaan untuk memudah cara undang-undang lain dan kaedah perundangan untuk menjadikan Sarawak dan Sabah sebagai rakan setaraf.

“Di bawah rejim sebelumnya, ia hanyalah cakap sahaja. Sekurang-kurangnya rejim baharu, PH berani untuk bertindak dan mengotakan apa yang mereka cakap…apa yang Sarawak dan Sabah mahu adalah – tahap pembangunan yang setara dengan Semenanjung Malaysia.

Akhirnya, aspek yang paling penting dalam semua ini ialah wang, belanjawan, ekonomi dan pembangunan. Ia bukanlah hanya mengenai undang-undang dan perlembagaan,” kata Paul yang juga Presiden Kongres Dayak Kebangsaan kepada Bernama.

Pindaan itu dijangka dibentangkan dalam Parlimen yang kini sedang bersidang.

Justeru, beliau berkata menjadikan Sarawak dan Sabah sebagai rakan setaraf juga bermakna pengagihan belanjawan dikongsi sama rata dengan Sarawak dan Sabah, satu perkara yang mungkin hangat diperdebatkan.

Paul, berkata sebelum ini terdapat banyak dalih untuk tidak memberikan Sarawak dan Sabah dana yang mencukupi, yang beliau dakwa sebagai “alasan yang tidak kukuh” kerana tidak mahu orang Sarawak, terutamanya masyarakat pedalaman mendapat manfaat.

Beliau berkata langkah itu bukannya satu penyudahan tetapi satu cara untuk satu pengakhiran dan bagaimana orang Sarawak akan mendapat manfaatnya bergantung dengan cara setiap pihak berunding — keikhlasan mereka, kemahiran dalam rundingan, pendekatan mereka dan yang paling penting adalah kesanggupan untuk memiliki dasar nasional yang adil dan saksama kepada semua pihak di Malaysia.

“Tiada sesiapa yang amat bimbang dengan undang-undang dan perlembagaan apabila pembangunan diagihkan dengan adil ke seluruh negara dan tidak tertumpu hanya kepada negeri-negeri tertentu,” katanya.

Sementara itu Pengerusi Lembaga Pelabuhan Bintulu Dr John Brian Anthony berkata cadangan pindaan Perkara 1(2) Perlembagaan Persekutuan perlu memenuhi niat dan semangat MA63 dengan memiliki autonomi ke atas sumber ekonomi penting selain daripada mengembalikan semula hak Sarawak ke atas pendidikan, kesihatan, domain wilayah dan kutipan cukai.

Berikutan pindaan yang dibuat ke atas Perkara 1 (2) Perlembagaan Persekutuan pada tahun 1976, menyatakan negeri-negeri Persekutuan terdiri daripada Johor, Kedah, Kelantan, Melaka, Negeri Sembilan, Pahang, Pulau Pinang, Perak, Perlis, Sabah, Sarawak, Selangor and Terengganu. Ini bermakna kedua-dua negeri adalah sama taraf dengan negeri-negeri Semenanjung dan bukannya dua wilayah berasingan atau rakan setaraf dengan Semenanjung Malaysia.


Demi insan tercinta

KUALA LUMPUR: Setiap hari ke kawasan bencana dengan harapan dapat menemui jasad ahli keluarga yang hilang dalam kejadian gempa bumi, tsunami dan pergerakan tanah yang melanda Sulawesi Tengah, Indonesia, September lalu.

Itu ikhtiar dilakukan segelintir penduduk yang masih hidup di kawasan terjejas paling teruk di Petobo dan Balaroa di Palu serta Sibalaya dan Jono Oge di Sigi meskipun sudah tiga bulan malapetaka itu berlaku.

Keadaan itu mengundang sayu kepada Ketua Pasukan Tindakan dan Bantuan Persatuan Perubatan Islam Malaysia (IMARET) Sulawesi, Ashraff Rahman yang ketika ini masih berada di daerah itu bagi menyalurkan bantuan.

“Paling kasihan kawasan penempatan yang hilang ditelan bumi di Sibalaya, Jono Oge, Petobo dan Balaroa.

“Saya difahamkan masih ramai yang hilang. Ada juga yang masih pergi ke kawasan bencana setiap hari dengan harapan dapat bertemu dengan ahli keluarga mereka yang masih belum ditemui,” katanya ketika dihubungi, semalam.

Menurutnya, hampir tiga bulan IMARET berkampung di Sulawesi Tengah terutama daerah Sigi yang kurang menerima bantuan.

“Sejak minggu pertama bencana berlaku, pasukan kami tiba menyalurkan bantuan perubatan.

“Selepas minggu kedua, kami mula menggerakkan klinik bergerak ke 14 wilayah berbeza dengan anggaran 60 hingga 90 pesakit dirawat setiap hari.

“Selain memberi bantuan perubatan bagi penyakit akibat bencana dan sakit biasa, kami juga menganjurkan sesi pemulihan trauma kepada murid sekolah kerana mereka masih trauma,” katanya.

Ashraff berkata, IMARET kini fokus menyediakan sistem air terawat bagi membekalkan air bersih di empat kawasan di Sigi dengan anggaran RM85,000 seunit.

“Rata-rata mangsa bergantung kepada satu-satunya sumber daripada air gunung mengalir ke longkang di depan rumah mereka.

“Di situlah tempat mereka membasuh, mandi, buang air dan ambil air itu untuk memasak dan minum.

“Jadi IMARET dalam perancangan memasang empat unit sistem air terawat di beberapa lokasi,” katanya.

Ashraff berkata, mangsa tsunami di Sumur, Pandeglang di Banten juga tidak dilupakan apabila mereka bakal mengagihkan kit kebersihan dan ubat kepada 3,000 mangsa.

“Saya sempat singgah di sana pada 26 hingga 31 Disember lalu dan kami merancang untuk menyantuni mangsa di Sumur yang terputus hubungan selepas tsunami,” katanya.

Orang ramai yang ingin membantu boleh menyalurkan sumbangan ke akaun CIMB 8600703709 atas nama Persatuan Perubatan Islam Malaysia. – HarianMetro


Pasukan Tarian Dari Beberapa Sekolah Rendah Di Sabah Berjaya Menjulang Nama Malaysia Dalam Dance World Cup 2019 Di Portugal

KOTA KINABALU: Pasukan tarian dari beberapa sekolah rendah di Sabah berjaya menjulang nama Malaysia dalam Dance World Cup 2019 yang berlangsung di Altice Forum, Braga, Portugal, pada Ahad petang, waktu tempatan.

Keunikan dan kekayaan budaya etnik berbilang kaum yang ada di Sabah ternyata memberikan kelebihan kepada pasukan negara apabila merangkul pingat emas menerusi kategori Children Duet/Trio National Folklore.

Mereka ialah pelajar cilik daripada Sekolah Kebangsaan (S.K.) Stella Maris, Muhammad Fakhrul Afif, Ahmad Mikail Damsal Abdul Hakim dan Oscar Neil Gelibat menerusi tarian etnik tempatan, Nambuyunan.

Sekali lagi, pelajar SK Stella Maris Mohd. Fakhrul Afif, 12, mempersembahkan tarian etnik Brunei iaitu Ag. Alak Betatar memenangi pingat emas bagi Kategori Solo Children National Folklore.

Untuk kategori sama, pelajar Tahun Enam S.R.K. St Agnes, Ameena Zulaikha Amlee,12, pula memungut gangsa menerusi tarian Rala’a yang diilhamkan dari tarian etnik suku kaum Murut.

Sementara itu, S.K. Mutiara Kota Kinabalu turut berjaya membawa balik pingat emas melalui kategori Children Small Group National Folklore Dance.

Perjalanan hampir 30 jam merentas benua ternyata tidak melunturkan semangat pasukan negara untuk mempamerkan persembahan terbaik di peringkat akhir dalam pertandingan antarabangsa berkenaan.

Dance World Cup 2019 merupakan sebuah pertandingan tahunan pelbagai genre tarian dan berjaya menarik penyertaan lebih 20,000 penari pada tahun 2019 dari seluruh dunia.


10 tahun berbuka puasa dalam kereta api

Berbuka puasa sekali sekala dalam kenderaan ketika dalam perjalanan pulang dari tempat kerja adalah perkara biasa bagi kebanyakan umat Islam yang tidak sempat sampai ke rumah ketika waktu `bersungkai’ atau berbuka puasa.

Namun, bagi penumpang tetap Keretapi Negeri Sabah (KNS) yang balik ke Papar, Kimanis, Bongawan, Membakut dan Beaufort, Sabah, mereka sudah lali berbuka puasa di dalam gerabak sepanjang sebulan Ramadan kecuali pada Sabtu dan Ahad.

Malah, ada yang sudah lebih 10 tahun melalui rutin berkenaan setiap kali tiba Ramadan berikutan jadual pergerakan kereta api yang bertolak jam 5.30 petang dari Stesen Sembulan, di sini, dan tiba di lima destinasi itu selepas waktu berbuka puasa.

Penjawat awam dari Papar, Hamizah Senor, 45, yang menjadi pelanggan tetap KNS sejak lebih 10 tahun lalu, berkata, dia sudah biasa berbuka puasa bersama penumpang Islam lain dalam gerabak kereta api ketika dalam perjalanan pulang dari tempat kerja.

Hamizah yang bertugas di Jabatan Tanah dan Ukur Sabah (JTU), berkata, kereta api menjadi pengangkutan pilihan berikutan kedudukan stesennya berhampiran pejabat selain tambang yang murah dengan hanya RM1.85 ke Papar berbanding RM5 sehala jika menaiki bas.

“Sebab itulah saya lebih suka menaiki kereta api sejak bujang hinggalah sudah ada anak sekarang. Lagipun, menaiki kereta api lebih selamat dan tenang berbanding memandu sendiri atau menaiki bas,” katanya.

Tambang perkhidmatan KNS dari ibu negeri tidak berubah sejak lebih 10 tahun lalu iaitu RM1.85 ke Papar, Kimanis (RM2.70), Bongawan (RM3.20), Membakut (RM3.75) dan Beaufort (RM4.80) dengan jarak keseluruhan kira-kira 90 kilometer.

Kebanyakan penumpang tetap perkhidmatan itu adalah penjawat awam yang bertugas di beberapa jabatan negeri dan persekutuan berhampiran Stesen Sembulan, di sini.

Kakitangan Jabatan Air Negeri Sabah (JANS), Arifin Mudin, 32, yang balik ke Membakut, berkata perkhidmatan KNS digunakannya sejak sembilan tahun lalu dan sudah menganggap berbuka puasa dalam kereta api sebagai sesuatu yang istimewa.

“Berbuka puasa dalam kereta api sangat istimewa dan menyeronokkan kerana saya dapat berbuka bersama rakan-rakan yang biasa menaiki kereta api sama-sama dengan saya setiap hari.

“Sebelum menaiki kereta api, saya akan singgah membeli juadah berbuka di bazar Ramadan sekitar Sembulan atau Putatan terlebih dahulu untuk dimakan apabila masuk waktu berbuka pada jam 6.24 petang,” katanya.

Sementara itu, bagi kakitangan Jabatan Kastam Diraja Malaysia (JKDM), Ramli Tahir, 36, yang baru sembilan bulan menjadi pelanggan tetap kereta api berulang-alik ke Beaufort, berkata ia tahun ini adalah pengalaman pertamanya berbuka puasa dalam kereta api.

“Berbuka puasa di dalam kereta api tidak sama seperti berbuka puasa bersama keluarga di rumah atau di restoran, namun bagi saya ia satu pengalaman yang istimewa,” katanya. – Harian Metro


Lelaki Rogol Adik Kandung Dipenjara, Disebat

KOTA KINABALU: Seorang lelaki berumur 24 tahun yang merogol adiknya berusia 13 tahun, dipenjara 12 tahun dan dikenakan 10 sebatan rotan.

Hakim Mahkamah Sesyen Noor Hafizah Mohd Salim menjatuhkan hukuman itu kepada tertuduh yang mengekalkan pengakuan bersalah kepada tuduhan terhadapnya pada Isnin.

Tertuduh telah merogol adik perempuannya itu antara jam 10 malam dan tengah malam pada awal Januari 2020 di sebuah rumah di Tuaran. Kesalahan di bawah Seksyen 376(3) Kanun Keseksaan itu membawa hukuman penjara antara lapan dan 30 tahun, serta sekurang-kurangnya 10 sebatan rotan, jika sabit kesalahan.

Mahkamah memerintah supaya lelaki itu menjalani hukuman penjara tersebut dari tarikh tangkapnya pada 5 Jun 2020.

Semasa rayuan, peguam Farazwin Haxdy yang mewakili lelaki itu, meminta hukuman penjara terendah dikenakan padanya, mengatakan ia merupakan kesalahan pertamanya.

Farazwin selanjutnya berkata lelaki yang sudah berkahwin itu, menyesali salah lakunya dan telah pun mengaku kepada tuduhan terhadapnya.Menurut Farazwin, dia telah berada di penjara selama setahun kerana dia direman sejak ditangkap.

Dia juga memohon supaya sebatan tidak dikenakan disebabkan usia muda tertuduh.

Bagaimanapun, Timbalan Pendakwa Raya Nur Faezah Jafry menggesa mahkamah menjatuhkan hukuman lebih berat atas sebab ia membabitkan kesalahan berat kerana lelaki itu telah merogol adik kandungnya sendiri.

Faezah berkata, sebagai abang, lelaki itu sepatutnya melindungi adiknya, menambah tertuduh telah merogol mangsa sejak mangsa berusia 12 tahun.

Dia selanjutnya berhujah bahawa hukuman lebih berat akan memberi pengajaran bukan saja kepada lelaki itu tetapi juga masyarakat umumnya.Mahkamah mendengar bahawa seorang pengadu iaitu kakak mangsa membuat laporan polis terhadap lelaki itu, mendakwa tertuduh telah merogol adik mereka di sebuah rumah di Tuaran pada Januari 2020.

Siasatan lanjut mendedahkan lelaki tersebut telah merogol mangsa sejak kanak-kanak itu berusia 12 tahun, dan kali terakhir insiden itu berlaku pada Januari 2020 tetapi lelaki itu telah mengugut untuk mencederakan mangsa jika dia memberitahu orang lain mengenai kejadian rogol itu.

Kejadian itu terbongkar apabila mangsa mendedahkannya kepada kakaknya yang kemudian membuat laporan polis tersebut sehingga lelaki itu ditangkap.- Harian Ekspres

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Guru Sabah Penceramah Utama Konvensyen Pendidikan Britain

KENINGAU: Dua guru Bahasa Inggeris dari Kolej Vokasional Keningau, Dr. Sirhajwan Idek dan Puan Nurazilah Othman, telah berucap di konvensyen Macmillan Education Winter Fair, United Kingdom, yang telah berlangsung secara maya pada 16 Disember 2021.

Terdapat lima panelis bagi program dalam talian ini iaitu David Spencer, Alicja Galazka, Ben Crystal beserta dua guru ini.

Kedua-dua guru ini telah menerima pelbagai maklumbalas positif dari peserta konvensyen tersebut yang kebanyakkannya berasal dari benua Eropah dan Timur Tengah.

Kedua-dua guru ini terpilih sebagai panelis kerana mereka adalah pemenang anugerah global Simon Greenall Award pada tahun 2021 dengan projek seni bertajuk “Dau-Dau”.

Mereka akan membentang sebahagian daripada projek mereka yang mengandungi elemen teater iaitu pertunjukan boneka, animasi pendek dan teater pembaca.

Melalui projek ini, para pelajar kolej itu telah menghasilkan pelbagai video persembahan seni termasuklah deklamasi puisi, penceritaan dan persembahan bahasa isyarat dan mereka berjaya merangkul pelbagai anugerah di festival seni dan pertandingan bahasa.

Pengarah kolej tersebut, Encik Johari @ Jaibet Bin Sabin, meluahkan rasa bangga dengan pengiktirafan yang telah dicapai oleh para guru serta pelajar institusi tersebut kerana ianya menunjukkan komitmen KV Keningau untuk mewujudkan amalan terbaik dalam pelbagai bidang.

Rakaman sesi kedua-dua guru ini boleh ditonton di saluran YouTube Macmillan:


‘Isteri Sibuk Bekerja, Jadi saya Umpan Dia Untuk Puaskan Nafsu’ – Gadis Dirogol Bapa Tiri Sejak 2018

SURABAYA: Seorang ayah tiri, Edi Wartoyo, 34, sanggup menggoda anak tirinya yang berusia 17 tahun untuk melakukan hubungan terlarang.

Tanpa berasa salah, dia sanggup mengajak remaja itu melakukan perbuatan jijik itu lebih dari sekali sejak 2018.

Difahamkan, Edi berkahwin dengan ibu mangsa, Mawar (nama samaran) pada 2011. Sejak dari itu, mereka bertiga tinggal bersama di Sawahan, Surabaya, Indonesia.

Di kala isteri sedang sibuk bekerja, Edi mula mengambil kesempatan terhadap anak tirinya itu dengan membelikan telefon bimbit baru berserta dengan pakej internet.

Mawar yang masih bersekolah ketika itu terpengaruh dan bersetuju dengan permintaan Edi.

Perbuatan itu dilakukan sehingga menyebabkan Mawar hamil dan melahirkan anak.

Bagaimanapun perbuatan Edi akhirnya terbongkar selepas mangsa menceritakan perkara itu kepada ibunya menyebabkan suspek ditahan oleh polis.

Edi mengaku dia menjadikan Mawar sebagai tempat melampias nafsunya kerana terngiur dengan penampilan remaja itu. Dia mula mengambil kesempatan terhadap mangsa ketika tinggal berdua di rumah.

“Ya, di siang hari rumah sepi, isteri saya kerja dan hanya pulang di waktu malam. Saya selalu berdua dengan anak tiri saya di rumah. Saya pujuk dan kata ‘Aku sayang kamu, kamu minta apa pun aku turuti,” kata suspek.

Menurut suspek, mangsa juga mempunyai ‘rasa’ yang sama terhadapnya.

Setelah umpan mengena, Edi mula meminta Mawar melayani nafsu kejinya itu 2-3 kali seminggu. Biarpun mangsa telah disahkan hamil, suspek masih meneruskan perbuatannya tanpa sebarang rasa bersalah sehingga bayi di dalam kandungan dilahirkan.

Ibu mangsa pada awalnya tidak tahu perbuatan suaminya dan menyangka Mawar hamil disebabkan terlalu bebas bergaul dengan lelaki lain di luar.

Namun setelah bayi itu dilahirkan, Mawar menceritakan perkara sebenar.

Ibu mangsa terus membuat laporan polis dan suspek ditangkap serta-merta.

Suspek kini berdepan dengan tindakan undang-undang di mahkamah.


Sabah mahu bangunkan bersama industri automatif dengan Sarawak

KUCHING, 12 Okt  – Sabah mahu bekerjasama dengan Sarawak dalam membangunkan industri automotif, kata Ketua Menteri Datuk Seri Mohd Shafie Afdal.

Beliau berkata setakat ini kerajaan Sabah telah mengadakan beberapa mesyuarat dengan pengendali automotif tempatan di negeri itu dengan kemungkinan membangunkan sektor itu.

“Pada masa ini, kilang mengeluarkan alat ganti telah dibangunkan di Kota Kinabalu, Sabah dan saya harap beberapa komponen penting juga boleh didirikan di Sarawak,” kata beliau selepas melakukan kunjungan hormat kepada Yang di-Pertua Negeri Sarawak Tun Abdul Taib Mahmud di kediaman beliau di Demak Jaya di sini hari ini.

Beliau berkata kolaborasi bersama untuk membangunkan industri automotif boleh direalisasikan kerana kedua-dua negeri itu mempunyai kepakaran dalam modal insan mereka.

Pada pertemuan itu, Mohd Shafie yang menyifatkan Abdul Taib sebagai “kawan rapat dalam arena politik”, turut berkongsi pandangan dengannya dalam menangani isu-isu ekonomi global.


COVID-19: Sabah Terus Catat 4 Kematian Hari Ini

PUTRAJAYA: Empat lagi kematian akibat COVID-19 dilaporkan di Sabah hari ini, menjadikan jumlah kumulatif kes kematian di negara ini sebanyak 388 kes.

Ketua Pengarah Kesihatan, Tan Sri Dr Noor Hisham Abdullah, berkata kesemua kes kematian itu membabitkan wanita warganegara dan warga asing berusia antara 33 hingga 92 tahun.

Katanya, kes kematian ke-385 membabitkan wanita berusia 64 tahun dan mempunyai penyakit darah tinggi serta dilaporkan meninggal dunia di Hospital Tawau.

“Kes kematian ke-386 membabitkan wanita berusia 92 tahun dan mempunyai penyakit hernia, anemia, dan osteoartritis. Beliau dilaporkan meninggal dunia dan jenazahnya dibawa ke Hospital Lahad Datu.

“Kes kematian seterusnya ialah kes ke-387 membabitkan wanita berusia 33 tahun yang mempunyai penyakit kencing manis, darah tinggi dan buah pinggang kronik serta dilaporkan meninggal dunia di Hospital Tawau,” katanya dalam kenyataan di sini, hari ini.

Dr Noor Hisham berkata, kes kematian ke-388 membabitkan wanita warga asing berusia 90 tahun dan tidak mempunyai sebarang penyakit kronik dan jenazahnya dibawa ke Hospital Tuaran. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Lupus Barangan Judi Siber, DVD Bernilai Hampir RM900,000

KOTA KINABALU: Barang rampasan peralatan judi dan cakera padat digital DVD/VCD cetak rompak bernilai hampir RM900,000 yang dirampas di sekitar pusat bandaraya akan dihantar ke Semenanjung Malaysia untuk dilupuskan dengan menggunakan sistem e-waste.

Pesuruhjaya Polis Sabah Datuk Omar Mammah berkata, barangan perjudian siber yang dirampas sejak 2002 hingga 2014 itu membabitkan 1,242 barangan termasuk CPU, monitor komputer, mesin judi, papan kekunci, tetikus, alat pencetak, modem dan speaker.

Kesemua rampasan yang bernilai RM248,000 itu melibatkan 23 kertas siasatan. Kesemua kes telah selesai didakwa di mahkamah dan ada yang NFC (tiada siasatan susulan).

Barangan rampasan melibatkan cakera padat digital (DVD) dan VCD cetak rompak yang dilupuskan membabitkan sejumlah 127,671 keping DVD/VCD yang bernilai RM638,355.

“Kesemua DVD/VCD ini dirampas oleh Ibu Pejabat Polis Daerah (IPD) Kota Kinabalu dan Ibu Pejabat Polis Kontinjen (IPK) Sabah bagi tempoh 2009 hingga 2018. Ini melibatkan 27 kertas siasatan yang melibatkan 22 tangkapan.

“Daripada jumlah itu,11 kes telah didakwa di mahkamah manakala, 16 kes lagi mendapat arahan NFA dari pejabat Timbalan Pendakwa Raya,” katanya dalam Sidang Media sempena pelupusan barang rampasan kes yang dikendalikan Ibu Pejabat Polis Daerah Kota Kinabalu dan Jabatan Siasatan Jenayah Ibu Pejabat Polis Kontinjen Sabah, di sini pada Rabu.

Omar berkata, proses pelupusan barangan kes itu akan dilakukan mengikut Prosedur Operasi Standard (SOP) yang ditetapkan Jabatan Alam Sekitar. Pelupusan ini akan dikendalikan oleh Syarikat Lagenda Bumimas Sdn Bhd yang berpusat di Pulau Pinang.

Pelupusan menggunakan kaedah e-waste ini akan melupuskan barangan dan peralatan yang tidak lagi digunakan dan perlu dilupuskan.

“Jika dilihat komponen elektronik di Malaysia tersenarai sebagai buangan berjadual dibawah peraturan Kualiti Alam Sekeliling Buangan Terjadual 2015 mengikut Kualiti Alam Sekeliling 1974.

“E-waste termasuk dalam bahan buangan terjadual kerana ia mudah terbakar, menghakis, bertindak balas dan toksik yang beri impak kepada kesihatan manusia dan mengancam alam sekitar,” ujarnya.


Mahkamah Tinggi Tetapkan 21 Ogos Keputusan Pembubaran DUN Sabah

KOTA KINABALU: Mahkamah Tinggi akan membuat keputusan pada 21 Ogos sama ada keputusan Yang Dipertua Negeri Sabah membubarkan Dewan Undangan Negeri (DUN), pada 30 Julai, boleh diadili.

Pesuruhjaya Kehakiman, Leonard David Shim menetapkan tarikh itu selepas mendengar penjelasan lebih empat jam menerusi hujahan peguam mewakili Tan Sri Musa Aman dan 32 Ahli Dewan Undangan Negeri (ADUN), pemohon serta Yang Dipertua Negeri, Tun Juhar Mahiruddin dan tiga yang lain, selaku responden.

Peguam yang mewakili 32 penyandang ADUN termasuk bekas ketua menteri Sabah (Musa), Tengku Fuad meminta mahkamah memberi mereka masa bagi mengemukakan hujahan balas secara bertulis atas keterangan lisan responden.

Ini berikutan salah seorang peguam dari Jabatan Peguam Negeri membangkitkan perkara, iaitu penyandang ADUN tidak mempunyai hak untuk mempersoalkan keputusan yang dibuat oleh Yang Dipertua Negeri.- BH Online


Titik paling timur Malaysia dibangun

TITIK paling timur di Malaysia yang terletak di Tanjung Atiam, Tambisan, dekat Tunku di Lahad Datu, Sabah bakal dibangunkan sebagai destinasi tarikan pelancongan baharu di kawasan pantai timur Sabah.

Pembantu Menteri Pelancongan, Kebudayaan dan Alam Sekitar Sabah, Assafal Alian berkata, kedudukannya sebagai lokasi paling awal menerima cahaya matahari di negara ini sangat berpotensi untuk menarik pelancong.

Katanya, Tanjung Atiam yang terletak kira-kira 150 kilometer dari bandar Lahad Datu masih kurang dikenali kerana belum dibangunkan berbanding titik paling hujung pulau Borneo di Tanjung Simpang Mengayau, Kudat.

“Ketika ini belum ada prasarana untuk kemudahan pelancongan dibina di Tanjung Atiam dan mungkin atas sebab itu, ia tidak dikenali, walaupun lokasinya sebagai titik daratan paling timur Malaysia sangat strategik untuk tujuan pelancongan.

“Sehubungan itu, kita merancang untuk membangunkan kawasan berkenaan dengan menyediakan tempat untuk rekreasi dan penginapan serta mempromosikannya sebagai lokasi menarik untuk melihat cahaya matahari terbit.

“Selain itu, ada juga cadangan membina balai cerap di kawasan itu sebagai lokasi melihat anak bulan dan menggalakkan peminat aktiviti memerhati bintang datang ke sana kerana lokasinya sangat sesuai untuk mencerap bintang pada waktu malam,” katanya ketika ditemui di Kota Kinabalu, hari ini.

Assafal berkata, usaha membangunkan Tanjung Atiam turut disenaraikan dalam agenda pembangunan di kawasan Tunku, sejajar usaha mengembangkan aktiviti pelancongan kawasan itu.

Menurutnya, kawasan Tunku mempunyai banyak potensi untuk dibangunkan sebagai lokasi pelancongan, namun kekurangan prasarana dan ketiadaan syarikat pelancongan membawa pelancong ke kawasan itu melambatkan pembangunan sektor berkenaan.

“Kita sebenarnya ketiadaan syarikat tempatan yang berpusat di Lahad Datu mengendalikan aktiviti pelancongan seperti membawa pelancong melawat ke tempat menarik yang ada di sini.

“Jadi, usaha kita sekarang ialah mahu menggalakkan anak tempatan di Lahad Datu menceburi bidang pelancongan dan saya yakin ia boleh membawa pulangan baik bukan saja kepada pengusahanya, malah rakyat di kawasan Tunku dan Lahad Datu,” katanya.

Selain Tanjung Atiam, Lahad Datu turut memiliki beberapa lokasi menarik untuk dikunjungi pelancong seperti Menara Kayangan di Gunung Silam, Pusat Perlindungan Hidupan Liar Tabin dan Lembah Danum.


Lelaki Maut Kereta Langgar Pokok Di Lahad Datu

LAHAD DATU: Seorang lelaki tempatan maut selepas kenderaan yang dipandunya terbabas dan merempuh sebatang pokok di Kilometer 26, Jalan Lahad Datu, di sini, hari ini.

Dalam kejadian pukul 10.28 pagi itu, mangsa, Azanan Yakab, 44, maut di lokasi kejadian dipercayai akibat kecederaan parah yang dialaminya ekoran kemalangan tersebut.

Ketua Polis Daerah Lahad Datu Asisten Komisioner Nasri Mansor berkata, sebelum kejadian mangsa dalam perjalanan dari Lahad Datu menuju ke Tawau.

“Sebaik tiba di lokasi kejadian, kenderaan mangsa dikatakan hilang kawalan sebelum terbabas ke lorong bertentangan.

“Kenderaan mangsa turut melanggar sebatang tiang kabel telekomunikasi di situ sebelum terbalik di kawasan kebun kelapa sawit berhampiran,” katanya.

Tambah Nasri, akibat kejadian itu, mangsa disahkan meninggal dunia di lokasi kejadian sebelum mayatnya dihantar ke Hospital Lahad Datu untuk bedah siasat.

“Siasatan di lokasi kejadian, kemalangan berlaku ketika keadaan cuaca baik, jalan raya kering dan siang.

“Mangsa juga disyaki tidak memandu di bawah pengaruh alkohol, namun, difahamkan tidak memiliki lesen memandu,” katanya.

Kes disiasat mengikut Seksyen 41 (1) Akta Pengangkutan Jalan 1987.

Menurut Nasri, sehingga kini, pihaknya masih menunggu laporan bedah siasat bagi mengetahui punca sebenar kematian mangsa.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kejamnya kamu guru, rakan

SEORANG remaja perempuan mati minggu lalu, selepas lima hari dirawat di hospital akibat dibakar hidup-hidup oleh sekumpulan penyerang berikutan mangsa berkeras enggan menarik balik dakwaan cubaan merogol terhadap pengetua sekolahnya di Dhaka, Bangladesh.

Menurut Dhaka Tribune, remaja itu dikenali sebagai Nusrat Jahan Rafi, 18, meninggal dunia 10 April lalu, lima hari selepas dimasukkan ke hospital dalam keadaan 80 peratus tubuhnya melecur.

Siasatan polis mendapati mangsa disimbah minyak sebelum dibakar di atas bumbung sekolahnya di Sonagazi oleh sekumpulan penyerang berselubung pada 6 April lalu kerana enggan menarik balik dakwaan cubaan merogol terhadap pengetua sekolah dikenali sebagai Sirajuddaula.

Kejadian itu mencetuskan kemarahan rakyat Bangladesh yang melakukan protes secara besar-besaran di seluruh negara, malah Perdana Menteri Sheikh Hasina mengarahkan Pusat Perubatan Kolej Perubatan Dhaka (DMCH) menerbangkan mangsa ke Singapura untuk rawatan.

Namun, doktor di Hospital Besar Singapura dan DMCH mendapati keadaan mangsa yang kritikal menyebabkan dia tidak boleh dipindahkan.

Menurut abang mangsa, adiknya yang sempat menceritakan kejadian ketika terlantar di hospital, memberitahu dia dipujuk empat individu untuk naik ke bumbung sekolah, kononnya seorang rakan mereka diserang.

“Mereka kemudian mendesak adik saya menarik dakwaan terhadap pengetua. Apabila dia enggan, seorang daripada mereka mencurah petrol pada badannya dan menyalakan api.

“Nusrat berlari turun dalam keadaan api membakar pakaian dan tubuhnya untuk mendapatkan bantuan. Pelajar lain yang melihatnya terus memadam api,” katanya kepada The Daily Star.

Daily Mail melaporkan, Sirajuddaula ditahan dan dipenjara sejak akhir bulan lalu, selepas remaja berkenaan mendakwa lelaki itu cuba merogolnya dalam pejabatnya.

Ketua Biro Siasatan Polis, Banaj Kanti Majumdar berkata, anggota kumpulan terbabit sempat melawat pengetua terbabit di penjara beberapa hari sebelum serangan dibuat.

Menurut Dhaka Tribune, dua pelajar lelaki sekolah berkenaan dikenali sebagai Nuruddin dan Shahadat yang mengaku membakar mangsa dihadapkan ke mahkamah majistret selama sembilan jam semalam untuk direkod keterangan.

Mereka memberi keterangan terhadap 12 lagi, termasuk pemimpin masyarakat tempatan, Presiden Liga Awami Sonagazi yang juga Ahli Majlis Perbandaran Sonagazi, Ruhul Amin dan seorang guru sekolah berkenaan yang terbabit kes itu sama ada secara langsung atau tidak langsung.

Dalam kenyataannya, Shahadat berkata, dia melarikan diri dari lokasi kejadian selepas membakar Nursat dan menelefon Ruhul yang berkata: “Saya tahu. Kamu semua pergi sembunyi.”

Menurut Shahadat dia bersedia melakukan jenayah itu sebagai membalas dendam kerana Nusrat beberapa kali menolak hasratnya menjalin hubungan mesra sebelum ini.

Siasatan mendapati mereka bertemu Sirajuddaula di penjara bagi menerima arahan untuk membunuh Nusrat. – Agensi


Sabah Teruskan Sidang DUN Esok

KOTA KINABALU: Sabah tetap meneruskan persidangan Dewan Undang Negeri (DUN) esok dengan mengambil kira peraturan ditetapkan sepanjang Perintah Kawalan Pergerakan (PKP).

Ketua Menteri, Datuk Seri Mohd Shafie Apdal berkata, semua Ahli Dewan Undangan Negeri (Adun) dibenarkan datang ke persidangan berkenaan namun hanya 50 orang saja boleh memasuki dewan dalam satu masa.

“Menurut Perkara 21 Perlembagaan Negeri Sabah, kita mempunyai tempoh enam bulan untuk bersidang semula daripada mesyuarat terakhir iaitu November tahun lalu.

“Mengikut pengiraan, tempoh persidangan boleh dibuat hingga Mei hadapan tetapi kita tidak mahu mengambil sebarang kemungkinan berikutan tiada kepastian sama ada PKP masih diteruskan atau sebaliknya ketika itu,” katanya ketika sidang media selepas Majlis Penyerahan Sumbangan Kepada Institusi Pengajian Tinggi Awam (IPTA) dan Institusi Pengajian Tinggi Swasta (IPTS) di Kota Kinabalu, hari ini.

Dalam pada itu, Mohd Shafie berkata, hanya dua kementerian iaitu Kementerian Kewangan serta Jabatan Ketua Menteri bakal membentangkan usul pada sidang DUN kali ini.

Sidang DUN Sabah ke 15 sebelum ini ditetapkan berlangsung selama lima hari kini dipendekkan dengan hanya mengambil masa tiga hari iaitu mulai esok dan 20 hingga 21 April.

Yang Dipertua Negeri Sabah Tun Juhar Mahiruddin dijadual menyempurnakan istiadat pembukaan DUN Sabah, esok.


Tindakan Pantas Bomba Berjaya Elak Kebakaran Lebih Teruk Di Kampung Sembulan Baru

KOTA KINABALU: Tindakan pantas dan kecekapan anggota bomba berjaya mengekang api daripada memusnahkan lebih banyak rumah dalam kebakaran di Lorong 12, Kampung Sembulan Baru, di sini malam tadi.

Dalam kejadian kira-kira jam 11.30 malam itu, sebanyak empat buah rumah musnah dan tiada kemalangan jiwa dilaporkan apabila semua penghuni sempat melarikan diri ketika api sedang marak.

Ketua Zon I, Kota Kinabalu, Jabatan Bomba dan Penyelamat Malaysia (JBPM) Sabah, Penguasa Kanan Bomba Hamsa Isnurdini berkata, pihaknya menerima panggilan kecemasan jam 11.32 malam dan lapan jentera dengan kekuatan 39 anggota daripada Balai Bomba dan Penyelamat (BBP) Kota Kinabalu, Lintas dan Penampang, dikejarkan ke lokasi kejadian.

“Sebaik tiba di lokasi, beberapa buah rumah terbakar dan pasukan bomba kemudian melakukan pemadaman untuk mengelak api merebak ke rumah berdekatan kerana jarak antara rumah terlalu dekat.

“Pasukan bomba berjaya mengawal api daripada merebak jam 11.55 malam dan kebakaran memusnahkan empat buah rumah,” katanya ketika ditemui di lokasi kejadian.

Menurutnya, kebakaran membabitkan bahan mudah terbakar kerana rumah diperbuat daripada kayu dan papan lapis selain jarak di antara rumah adalah rapat.

“Alhamdulillah, pasukan bomba dapat mengawal beberapa buah rumah berhampiran daripada terbakar.

“Tiada mangsa dilaporkan terbabit. Punca kejadian dan jumlah kerugian masih dalam siasatan,” katanya.

Turut membantu memadam kebakaran Angkatan Pertahanan Awam Malaysia (APM) Kota Kinabalu.

Sementara itu, seorang mangsa Zulkarnain Iskandar, 42, berkata dia bersama isteri Rahmayanti Londing, 37, dan dua anaknya sedang siap untuk tidur dan terkejut apabila mendengar bunyi bising.

“Saya terus keluar dan lihat api marak. Ketika itu, papan dari bumbung jatuh namun saya sempat mengelak lalu membawa anak keluar.

“Isteri saya kemudian mendukung seorang lagi anak keluar menyelamatkan diri. Hanya dokumen diri yang dapat diselamatkan, barangan berharga semuanya musnah termasuk peralatan menjual makanan,” katanya yang berniaga di pasar malam Sembulan.

Jirannya, Narti Kasban, 38, berkata, dia sedang tidur bersama anak dan adiknya lalu terjaga apabila mendengar jeritan berlaku kebakaran.

“Tanpa berlengah, saya membawa anak dan adik bergegas keluar daripada rumah. Ketika itu keadaan dinding rumah mula terbakar,” katanya.

Ahli Parlimen Putatan, Awang Husaini Sahari turut berada di lokasi kebakaran. – SabahNewsToday


KL City Julang Piala Malaysia Selepas 32 Tahun, Atasi JDT 2-0

KUALA LUMPUR: Taktikal Bojan Hodak untuk tidak membenarkan gol awal diperolehi Johor Darul Ta’zim ( JDT) nyata membuahkan hasil apabila Kuala Lumpur City (KL City) berjaya melakar kemenangan 2-0 dalam aksi final Piala Malaysia di Stadium Nasional Bukit Jalil, sebentar tadi.

Kemenangan itu juga cukup bermakna buat skuad The City Boys yang menamatkan penantian selama 32 tahun untuk mendakap kembali piala berprestij berkenaan dan lebih manis ia dilakukan pada ulang tahun ke-100 Piala Malaysia, selain meraih tiket ke Piala AFC musim depan.

Kali terakhir Kuala Lumpur menjulang trofi tertua itu adalah pada tahun 1989 yang menyaksikan mereka melakar rekod hatrik selepas muncul juara pada 1987 dan 1988.

Kekalahan itu nyata menyentap ego juara bertahan itu yang menjadi pilihan rata-rata pemerhati dan peminat bola sepak tempatan untuk memenangi piala berkenaan.

Turun sebagai pasukan pilihan, skuad Harimau Selatan hampir membuka tirai jaringan seawal minit kelapan namun percubaan kencang penyerang import dari Brazil Bergson da Silva daripada luar kotak penalti sekadar menggegar tiang gol sebelah kanan yang dikawal penjaga gol KL City Kevin Mendoza.

Dua minit kemudian, penyokong JDT sedikit cemas apabila kesilapan penjaga gol Farizal Marlias gagal membuat hantaran dengan baik kepada S.Kunalan yang menyaksikan bola berjaya ditampan pemain sayap kiri KL City Zhafri Yahya pada minit ke-10 namun bernasib baik apabila bola tidak menuju tepat ke gawang gol.

Selepas 15 minit sekadar bertahan, anak buah Hodak akhirnya mula menemui rentak permainan untuk memegang bola lebih lama tetapi masih belum mampu memberi ancaman kepada kubu JDT.

Ketangkasan Mendoza juga menjadi kunci utama skuad The City Boys kental bertahan sehingga berakhirnya babak pertama tanpa jaringan.

Bersambung babak kedua, KL City mula meningkat tempo permainan apabila mengasak kubu JDT serta mencipta beberapa peluang sekali gus membuat Farizal terpaksa bekerja lebih keras.

Usaha Raja Lembah Klang memburu gol pembukaan akhir terhasil menerusi tampanan mudah Zhafri pada minit ke-66 yang menerima hantaran lintang menarik pemain sayap kiri J. Partiban sekali gus menggamatkan stadium dengan sorakan penyokong The City Boys.

Tersentak dengan jaringan itu, skuad Harimau Selatan kembali memperkemaskan gerakan untuk memburu gol penyamaan namun benteng pertahanan KL City kental bertahan.

Sebaliknya, anak buah Bojan Hodak menggandakan kedudukan, kali ini menerusi sentuhan penyudah kapten KL City Poulo Josue yang menerima umpanan cantik Ryan Lambert pada minit ke-74 sekali gus menambah tekanan buat pemain JDT.

Selain bergelar juara, KL City juga mengekalkan rekod tanpa kalah sepanjang mengharungi kempen Piala Malaysia musim ini. – Utusan Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKR Kemuka Anwar Sebagai PM Ke-8?

KUALA LUMPUR: Spekulasi siapa Perdana Menteri terus menimbulkan tanya tanya selepas Ahli Parlimen PKR menamakan Datuk Seri Anwar Ibrahim sebagai Perdana Menteri ke-8.

Beberapa Ahli Parlimen PKR yang ditemui mengaku mempersembahkan nama Anwar sebagai Perdana Menteri ke-8 kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara, hari ini.

Ahli Parlimen Wangsa Maju, Datin Dr Tan Yee Kew berkata, beliau sudah menandatangani akuan bersumpah menyokong Anwar sebagai Perdana Menteri.

“Kami bagi sokongan penuh (kepada Anwar) sebagai Perdana Menteri ke-8.

“Baru sebentar tadi kami tandatangan SD (akuan bersumpah) dan setakat ini PKR berdiri di belakang Anwar.

“Saya percaya Amanah dan DAP bersama dengan kami, kami selalu bersama,” katanya.

Sementara itu, Ahli Parlimen Kuantan Fuziah Salleh berkata, PKR yakin mendapat sokongan ahli parlimen untuk membentuk kerajaan.

Sementara itu, Ahli Parlimen Lembah Pantai Ahmad Fahmi Mohamed Fadzil berkata, PKR akan mengeluarkan satu kenyataan media hari ini.

Sebelum itu, Anwar dilihat meninggalkan Istana Negara pada 12.40 tengah hari diikuti bas membawa pemimpin mereka pada 12.50 tengah hari.

Sebahagian besar pemimpin melambai tangan kepada petugas media yang ‘berkampung’ di kawasan itu sejak semalam.

‘Semua ‘ok’,” kata sebahagian mereka yang berada di dalam bas.

Senyuman yang terukir diwajah kebanyakan Ahli Parlimen PKR juga menunjukkan seolah-seolah pertemuan mereka dengan baginda yang juga Ketua Negara, berlangsung dengan baik.

Laungan ‘Reformasi’ oleh lebih 100 penyokong PKR yang memenuhi tepi jalan kembali kedengaran sebaik bas membawa pemimpin mereka keluar dari pintu dua Istana Negara.


Polis Sabah Nafi Serbu Rumah Masiung Banah

KOTA KINABALU: Polis Sabah menafikan khabar angin mengatakan pihak polis menyerbu kediaman Ahli Dewan Undangan Negeri (ADUN) Kuamut, Datuk Masiung Banah di sini baru-baru ini.

Khabar angin tersebut tersebar selepas status seorang pengguna Facebook, Dtk H Kalakau semalam mendakwa melihat beberapa kenderaan dipercayai milik polis berada di pekarangan rumah Masiung.

Datuk H Kalakau mempersoalkan prosedur operasi standard (SOP) pihak polis dan menyeru ahli keluarga Masiung untuk pergi ke rumahnya segera untuk menghulurkan bantuan.

Pesuruhjaya Polis Sabah, Datuk Zaini Jass menafikan perkara itu dan berkata, polis datang ke rumah Masiung pada malam Isnin lalu selepas menerima panggilan daripada pemimpin itu selepas beberapa kenderaan dalam keadaan mencurigakan berada di luar rumahnya.

“Selepas menerima panggilan, kami menghantar sepasukan anggota untuk melakukan pemeriksaan, kami tidak menemukan apa-apa kenderaan mencurigakan di luar rumahnya atau kawasan sekitar,” katanya ketika dihubungi media.

Katanya, polis kemudian meninggalkan tempat itu dan menghubungi Masiung meminta beliau membuat laporan polis.

“Kami menghubungi beliau semula dan menasihatkannya membuat laporan polis tentang perkara di mana beliau percaya melihat beberapa kenderaan mencurigakan,” katanya.

Tambahnya, masih belum ada laporan polis dibuat Masiung setakat ini.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Amaran Cuaca Peringkat Waspada Di Sabah Hingga Esok

KOTA KINABALU: Jabatan Meteorologi Malaysia (MetMalaysia) mengeluarkan amaran cuaca peringkat waspada dengan hujan lebat dijangka berlaku di Sabah hari ini dan esok.

Menurut kenyataan jabatan itu, keadaan tersebut diramal melanda kawasan pedalaman iaitu Sipitang, Tenom, Kuala Penyu, Beaufort dan Keningau.

“Hujan lebat turut melanda kawasan pantai barat meliputi Papar, Putatan, Penampang, Kota Kinabalu, Tuaran dan Kota Belud, dan kawasan Kudat merangkumi Kota Marudu.

“Di Labuan, keadaan itu diramal berlaku mulai esok hingga Selasa,” demikian menurut  kenyataan itu.

Hujan lebat juga diramal melanda Perlis, Kedah dan Pulau Pinang mulai Rabu hingga Jumaat depan. – BERNAMA


Beli Online iPhone 11 Tapi Dapat Daun Terup

PALEMBANG: Tempah iPhone 11 tapi yang sampai adalah kad daun terup. Itu nasib seorang wanita di Indonesia yang membuat pembelian telefon bimbit itu secara dalam talian.

Iga Pramadhanti, 26, menjadi mangsa sindiket penipuan dalam talian selepas membuat pesanan pembelian iPhone 11 dengan harga 1.05 juta rupiah (RM317).

Iga berkata, dia tertarik membeli telefon bimbit itu selepas melihat iklan di salah sebuah aplikasi beli-belah dalam talian yang menawarkan harga lebih murah berbanding pasaran.

“Harga telefon bimbit itu 6 juta rupiah (RM1,812.7) tetapi saya dan penjual bersetuju untuk membayar 1.05 juta rupiah.

“Bakinya, akan dibayar selepas menerima barang. Lelaki itu ada menghubungi saya meminta baki terlebih dulu dijelaskan namun saya menolak,” katanya.

Katanya, suspek bersetuju mengirimkan pesanan itu terlebih dahulu, namun memeranjatkan barangan diterima tidak sama seperti dipesan.

“Bukan iPhone 11 tetapi kad daun terup yang ada dalam bungkusan kotak itu.

“Saya cuba menghubungi nombor WhatsApp penjual, tetapi nombor saya disekat,” katanya yang membuat laporan di Balai Polis Palembang.- Agensi


Cara Semak Pembayaran i-Sinar

Pembayaran i-Sinar telah pun bermula pada 5 Januari lalu. Pembayaran tersebut akan dilaksanakan secara berperingkat.

Kepada mereka yang masih tidak tahu atau ingin mengetahui lanjut berkaitan jadual pembayaran i-Sinar boleh rujuk disini Jadual Pembayaran i-Sinar.

Sekiranya anda masih bingung sama ada duit i-Sinar anda telah masuk ataupun tidak, silalah baca panduan mudah untuk menyemak pembayaran i-Sinar.

Cara Membuat Semakan Pembayaran i-SinarTerdapat beberapa yang anda boleh lakukan untuk menyemak pembayaran i-Sinar.1. Melalui i-Akaun KWSPBerikut merupakan cara melalui i-Akaun

2. Melalui Portal Rasmi i-Sinar Berikut merupakan cara sekiranya anda ingin menyemak menggunakan laman web i-Sinar

3. Melalui SMS Daripada Pihak KWSPSekiranya pembayaran telah dikreditkan ke akaun bank anda, KWSP akan menghantar sebuah SMS untuk memaklumkan kepada anda.

1. Bayaran Secara Kredit Ke Akaun Bank

Sekiranya anda memilih pembayaran secara kredit, anda akan menerima bayaran sebelum 15 Januari 2021 secara berperingkat.

2. Bayaran Melalui Arahan Bayaran (PO)Jika anda memilih pembayaran melalui PO, anda akan menerima Notis Pengambilan Bayaran daripada pihak bank sebelum 19 Januari 2021 nanti.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


WARISAN Tawau, Kalabakan nafi bantah sambutan Krismas, Ambang Tahun Baharu

TAWAU, 1 Jan – Parti Warisan Sabah (WARISAN) Bahagian Tawau dan Kalabakan hari ini membuat laporan polis bagi menafikan kononnya kedua-dua bahagian parti itu terlibat dalam mengeluarkan memorandum bantahan penganjuran sambutan Hari Krismas dan Fiesta Ambang Tahun Baharu 2019 anjuran Parlimen Tawau.

Memorandum bantahan itu disiarkan di sebuah akhbar tempatan hari ini oleh kumpulan yang mendakwa  mewakili masyarakat Muslim di sini.

Ketua WARISAN Bahagian Tawau Frank Salazar @ Franco dan Ketua WARISAN Bahagian Kalabakan Ismail Senang dalam kenyataan bersama di sini berkata bahagian mereka tiada kena-mengena dengan  pengeluaran memorandum tersebut.

“Kami selaku Ketua WARISAN Bahagian Tawau dan Kalabakan, tidak terlibat langsung dengan memorandum bantahan tersebut dan kesal dikaitkan dengan pengeluaran memorandum itu,” kata Frank dan Ismail yang membuat laporan polis itu di Ibu Pejabat Polis Daerah Tawau.

Sambutan Hari Krismas itu dianjurkan pada Jumaat lepas dan Ambang Tahun Baharu 2019, semalam.

Dalam memorandum itu, beberapa pertubuhan lain turut disenaraikan dalam membuat kenyataan  bersama itu termasuk UMNO Tawau dan Kalabakan serta Pertubuhan Islam Seluruh Sabah (USIA) Bahagian Tawau.


Bomba selamatkan kanak-kanak terperangkap dalam kereta

KUDAT: Seorang kanak-kanak lelaki berusia setahun yang terperangkap di dalam kereta ibunya di Taman Ehsan, di sini pagi tadi, diselamatkan pasukan bomba.

Dalam kejadian 8.30 pagi itu, ibu kanak-kanak terbabit dikatakan menghidupkan kereta PERODUA Kancil miliknya untuk memanaskan enjin.

Sebaik saja keluar dari kereta berkenaan, tanpa disedari anaknya masuk dalam kereta lalu bermain dengan kunci kereta menyebabkan anaknya tertekan tombol kunci.

Ibu mangsa yang panik selepas gagal memujuk anaknya untuk membuka pintu kereta hampir 20 minit kemudian menghubungi pihak bomba untuk mendapatkan bantuan.

Ketua Balai Bomba dan Penyelamat (BBP) Daerah Kudat, Ishak Jabas berkata, pihaknya menerima panggilan kecemasan jam 8.46 pagi dan menghantar enam anggota dengan sebuah jentera ke lokasi kejadian.

“Sebaik tiba, pasukan bomba mendapati mangsa terperangkap dalam kenderaan dalam keadaan tingkap bertutup dan pintu berkunci.

“Pasukan bomba bertindak mengumpil pintu kereta menggunakan peralatan khas memandangkan ia sudah berlaku hampir 20 minit sebelum berjaya membawa mangsa keluar,” katanya ketika dihubungi.

Menurutnya, mangsa dilaporkan dalam keadaan stabil dan operasi ditamatkan jam 8.56 pagi. – Berita Harian


Covid-19: Hanya 7 Kes Dicatatkan Hari Ini, Terendah Sejak PKP

PUTRAJAYA: Kes baharu COVID-19 di Malaysia mencapai satu angka, hari ini, membabitkan tujuh jangkitan yang juga bilangan terendah semenjak PKP dilaksanakan , kata Ketua Pengarah Kesihatan, Datuk Dr Noor Hisham Abdullah.

Katanya, jangkitan baharu itu menjadikan jumlah kes positif wabak berkenaan kini mencecah 8,329.

Beliau berkata, jumlah kes aktif dengan kebolehjangkitan COVID-19 pula ialah 1,518 kes.

“Daripada tujuh kes baharu dilaporkan, dua adalah kes import yang mendapat jangkitan di luar negara, manakala lima lagi penularan di dalam negara membabitkan warganegara Malaysia,” katanya pada sidang media harian COVID-19, di sini, hari ini.

Dalam pada itu, Dr Noor Hisham berkata, sebanyak 20 kes pulih sepenuhnya dan dibenarkan pulang ke rumah, hari ini.

Ia menjadikan jumlah kumulatif kes pulih sepenuhnya daripada COVID-19 dan sudah dibenarkan pulang ialah 6,694 atau 80.4 peratus daripada jumlah keseluruhan kes.

Dr Noor Hisham turut memaklumkan bahawa tiada pertambahan kes kematian, hari ini, dengan jumlahnya kekal 117 atau 1.4 peratus daripada jumlah keseluruhan kes.- Berita Harian

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Saya Tidak Obses Untuk Jadi Perdana Menteri – Shafie

KUALA LUMPUR: Presiden Parti Warisan Sabah (Warisan), Datuk Seri Mohd Shafie Apdal mengakui dirinya tidak obses untuk menjadi Perdana Menteri meskipun pernah dicalonkan untuk memegang jawatan itu.

Beliau berkata, pada ketika itu apa yang difikirkan ia adalah satu perubahan yang baik jika pemimpin nombor satu negara datang daripada luar Semenanjung kerana tidak pernah sebelum ini wakil dari Sabah atau Sarawak yang memegang jawatan tersebut.

“Saya tidak obses untuk jadi Perdana Menteri tapi saya lihat ini satu cadangan (yang baik dan) tidak jadi masalah kerana sudah 63 tahun negara kita merdeka tetapi tidak ada satu pun pemimpin (Perdana Menteri) dari Sabah atau Sarawak.

“Takkanlah selama ini pemimpin negara hanya berada di Kedah, Johor, Pulau Pinang atau Pahang sahaja,” katanya ketika menjadi tetamu IG Live Sinar bertajuk Calon PM ke-9 Masih Samar yang disiar secara langsung melalui platform media sosial Sinar Harian pada malam Jumaat.

Program yang berlangsung selama sejam itu dikendalikan Nurul Riduan Nor Ashaha.

Mengulas lanjut, Mohd Shafie berkata, pencalonan beliau sebagai Perdana Menteri itu turut disuarakan Presiden Parti Amanah Negara (Amanah), Mohamad Sabu dan Setiausaha Agung DAP, Lim Guan Eng dalam satu pertemuan yang turut dihadiri Tun Dr Mahathir Mohamad selepas kerajaan Pakatan Harapan (PH) jatuh.

“Perkara ini berlaku di kediaman rasmi kerajan negeri Sabah di Kuala Lumpur.

“Saya tidak tahu pun mesyuarat yang diadakan hari itu mencadangkan untuk menamakan saya sebagai calon,” katanya.

Bagaimanapun Mohd Shafie berkata, tidak sampai seminggu, sokongan yang dibuat Mohamad dan Gua Eng yang mewakili PH berubah menjadi sebalik.

Katanya, perubahan itu dimaklumkan Presiden Parti Keadilan Rakyat (PKR), Datuk Seri Anwar Ibrahim kepadanya selepas PH mengadakan mesyuarat. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua PATI Filipina Ditahan, Rampas 289 Gram Syabu

TAWAU: Cubaan dua lelaki pendatang asing tanpa izin (Pati) warga Filipina menyeludup keluar dadah jenis syabu ke Indonesia, tidak kesampaian apabila mereka diberkas pihak berkuasa di perairan daerah ini, petang semalam.

Pengarah Zon Maritim Tawau, Kepten V Siva Kumar berkata, dalam kejadian jam 5 petang itu, pihaknya turut merampas 289 gram dadah berkenaan dianggarkan bernilai RM50,000.

“Terdahulu, sepasukan Agensi Penguatkuasaan Maritim Malaysia (APMM) melakukan rondaan rutin di lokasi kejadian sebelum menemui sebuah bot kayu yang keluar secara melulu dari Kampung Titingan, Batu 4, menuju ke sempadan perairan negara.

“Anggota bertugas kemudian bertindak memintas bot kayu tersebut yang dinaiki dua lelaki berumur 41 dan 43 tahun,” katanya menerusi kenyataan media, hari ini.

Tambah Siva, pemeriksaan yang dilakukan ke atas bot tersebut berjaya menemui bungkusan plastik hitam berbentuk bujur seperti bola ragbi berisi dadah jenis syabu.

“Siasatan awal mendapati suspek dalam perjalanan dari Batu 4 menuju ke Pulau Nunukan, Indonesia dipercayai untuk menyeludup barang terlarang tersebut.

“Kedua-dua suspek juga gagal mengemukakan sebarang dokumen pengenalan diri yang sah,” katanya.

Sehubungan itu, APMM merampas semua dadah, bot dan enjin dianggarkan bernilai RM60,000 bagi membantu siasatan.

Kes disiasat mengikut Seksyen 39B Akta Dadah Berbahaya 1952 yang memperuntukkan hukuman mati mandatori dan Seksyen 6(1)(a) Akta Imigresen 1953/69 kerana memasuki negara ini secara haram.


Tarikh Pembayaran KWSP i-Sinar April 2021

Mengikut pada jadual baru i-Sinar, pembayaran Kategori 1 pada bulan Mac telah diawalkan dan telah dibayar pada hujung Februari yang lalu.

Oleh itu, tiada sebarang pembayaran pada bulan Mac ini. Menurut sumber dari KWSP melalui i-Akaun, pembayaran seterusnya akan bermula pada bulan April :

Ada pembayaran i-Sinar Kategori 1 pada bulan Mac?

Tiada bagi bulan Mac SEKIRANYA anda telah menerima bayaran sepanjang minggu pada 19 Feb yang lepas.

Kenapa bayaran diawalkan? Kenapa tidak ikut tarikh asal je?

Tujuan pembayaran awal ini adalah untuk melancarkan transaksi bayaran pada i-Sinar pada 8 Mac ini.

Kenapa saya masih tidak dapat bayaran bulan Mac yang diawalkan?

Pihak KWSP memohon anda untuk bersabar. Kemungkinan bagi mereka yang masih tidak dapat mengikut jadual yang diawalkan akan dapat mengikut jadual yang ASAL.

Bayaran bulan April akan bermula pada 1 April ini mengikut batch masing-masing.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Suami pujuk ‘makan’ dadah

Tekanan hidup, pengaruh suami dan rakan menjadi punca empat wanita termasuk dua yang masih bujang terjerumus ke kancah penagihan dadah.

Keempat-empat wanita berusia 23, 25, 31 dan 43 tahun itu ditahan di tiga penginapan di Inanam Business Centre, berhadapan Terminal Inanam, Kota Kinabalu, Sabah, oleh Agensi Anti Dadah Kebangsaan (AADK) Kota Kinabalu dalam Operasi Cegah jam 10 malam tadi.

Operasi berakhir 3 pagi itu turut menahan seramai 11 lelaki di beberapa kampung di Likas, Inanam dan Manggatal.

Ketua Pegawai AADK Kota Kinabalu, Lawrence Galleh berkata, hasil ujian saringan awal air kencing mendapati keempat-empat wanita terbabit positif dadah jenis syabu.

“Ketika disoal siasat, salah seorang wanita yang juga pemilik rumah penginapan itu bersama anak saudaranya mengaku menghisap syabu kerana tekanan.

“Seorang lagi wanita yang ditahan bersama teman lelakinya di dalam bilik penginapan itu mengaku mengambil dadah kerana terpengaruh dengan rakan.

“Manakala seorang lagi mengaku mengambil syabu kerana terpengaruh ajakan suaminya sejak dua bulan lalu,” katanya ketika ditemui selepas selesai operasi itu.

Menurutnya, dalam operasi yang sama, anggota AADK turut menahan seramai 11 lelaki termasuk seorang suspek mempunyai rekod waran tangkap.

“Semua suspek berusia 19 hingga 50 tahun juga didapati positif dadah jenis syabu.

“Semua yang ditahan disiasat mengikut Seksyen 3(1) Akta Penagih Dadah (Rawatan Dan Pemulihan) 1983,” katanya.

Terdahulu, Operasi Cegah Siri – 15 membabitkan seramai sembilan anggota termasuk pegawai AADK Kota Kinabalu. – Harian Metro


Hidup mati bersama

JAKARTA: Seorang lelaki menembak mati kekasihnya sebelum membunuh diri, dengan mayat kedua-duanya ditemui bogel serta berlumuran darah dalam bilik hotel kerana kecewa pertunangan mereka dibatalkan selepas hubungan tidak mendapat restu ibu bapa wanita berkenaan.

Dalam kejadian di Kota Kisaran, Asahan, Sumatra Utara, kelmarin itu, pekerja hotel menemui mayat pasangan berkenaan selepas curiga apabila mereka gagal mendaftar keluar selepas waktu ditetapkan, lapor Tribunnews.

Ketua Polis Asahan, Faisal Napitupulu berkata, pasangan itu dikenal pasti sebagai Hasyim Prasetya, 33, dan Dewi Istiana, 23.

“Mereka masuk ke Hotel Central pada hari Ahad sekitar jam 10.30 pagi (waktu tempatan) sebelum ditemui mati keesokannya pada jam 12 tengah hari. Hasyim terlebih dulu menembak belakang kepala Dewi lalu menembak kepalanya sendiri.

“Senjata yang digunakan Hasyim untuk menembak Dewi dan dirinya sendiri adalah pistol yang menggunakan peluru 5.56 milimeter,” katanya.

Menurutnya, berdasarkan pesanan ringkas menerusi WhatsApp antara Hasyim dan Dewi, lelaki itu kecewa selepas pertunangan mereka dibatalkan.

Sementara itu, sumber berkata Dewi dan Hasyim sudah lama bercinta, namun hubungan itu tidak direstui keluarga wanita berkenaan, malah dia ditunangkan dengan orang lain. – Agensi


Kes Baharu Covid-19 Sabah Libatkan Kanak-Kanak Pulang Dari KL

KOTA KINABALU: Kes baharu Covid-19 yang dilaporkan di Sabah semalam melibatkan seorang kanak-kanak yang baharu pulang bersama keluarganya ke Sabah dari Kuala Lumpur.

Kanak-kanak ini antara penumpang yang menaiki pesawat komersil dari Kuala Lumpur yang pulang ke Kota Kinabalu.

Pengarah Kesihatan Negeri Sabah, Datuk Dr Christina Rundi berkata, kes ini telah ditempatkan di Pusat Kuarantin setibanya mereka sekeluarga di Kota Kinabalu.

Kemudian, semalam kanak-kanak ini dimasukkan ke wad Hospital Wanita dan Kanak-Kanak Likas untuk rawatan selanjutnya.

Beliau berkata, kes baharu yang dilaporkan semalam ini juga merupakan kes import iaitu kes yang dibawa masuk dari luar negeri Sabah.

“Penambahan satu kes baharu ini merupakan kes import kerana telah dikesan melalui sampel yang diambil di Pintu Masuk Antarabangsa Kota Kinabalu,” katanya dalam satu kenyataan, di sini semalam.

Sehingga semalam, sebanyak 338 kes dilaporkan di Sabah dengan 30 kes aktif dan lima kes kematian direkodkan.

Katanya, setakat 19 Mei sejumlah 69,217 ujian Covid-19 telah dijalankan di Sabah. Ujian makmal yang telah dijalankan pada 19 Mei adalah sejumlah 1,093. Daripada jumlah ini, dua sampel adalah positif di mana satu merupakan sampel kes baharu dan satu sampel ulangan.

Setakat ini, seramai 8,524 orang sedang menjalani perintah Home Quarantine dan seramai 3,076 orang sedang menjalani kuarantin di 52 buah Pusat Kuarantin di seluruh Sabah.- BorneoToday

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Sebanyak 1,308 Unit Rumah PPR Di Sabah Bakal Diserah Kepada Pemohon

KOTA KINABALU, 17 Julai – Pemohon layak bagi tiga projek Program Perumahan Rakyat (PPR) yang telah siap dibina di Sabah dijangka boleh memasuki kesemua unit rumah itu dalam tempoh sebulan, kata Timbalan Ketua Menteri Datuk Jaujan Sambakong.

Menteri Kerajaan Tempatan dan Perumahan Sabah itu berkata tiga projek PPR berkenaan ialah PPR Merotai di Tawau; PPR Kota Marudu; dan PPR Gayang I di Tuaran, dengan setiap PPR masing-masing menawarkan 470 unit rumah, 420 unit rumah dan 418 unit rumah.

“Permohonan bagi ketiga-tiga PPR ini sudah ada dan kini sedang dalam proses saringan. Pemilihan pemohon yang layak berdasarkan syarat serta kriteria ditetapkan,” katanya kepada pemberita selepas menyaksikan majlis menandatangani memo penyerahan tiga projek PPR itu di sini, hari ini.

Memo penyerahan itu ditandatangani oleh Timbalan Ketua Pengarah Jabatan Perumahan Negara Dr Alauddin Sidal serta Setiausaha Tetap Kementerian Kerajaan Tempatan dan Perumahan Sabah Masnah Matsaleh.

Jaujan berkata terdapat tiga lagi projek PPR sedang dalam perancangan untuk dibina di Sabah, namun lokasinya masih belum dapat dimaklumkan.

Beliau berkata Sabah adalah antara negeri yang menerima banyak peruntukan bagi pembinaan rumah PPR sejak 2001 hingga tahun ini.

Menurut Jaujan d????alam tempoh itu, 30 projek PPR telah siap dibina manakala tujuh masih dalam kerja-kerja pembinaan dengan kesemuanya melibatkan 25,449 unit rumah.

Mengenai skim sewa untuk beli, Jaujan berkata kerajaan Sabah telah mengemukakan cadangan kepada kerajaan pusat supaya mempertimbangkan konsep tersebut untuk diaplikasikan dalam setiap PPR yang ditawarkan kepada rakyat di negeri ini.

“Saya yakin kerajaan Pakatan Harapan adalah sebuah kerajaan prihatin yang akan melihat keperluan rakyat dalam memastikan konsep ini diterjemahkan di semua PPR di Sabah,” katanya.

Dalam perkembangan lain, Jaujan berkata kementeriannya belum menerima sebarang laporan mengenai kegiatan pemalsuan kad kesihatan pengendali makanan di Ranau, namun, pihaknya akan mengambil perhatian perkara itu untuk siasatan lanjut.

Pada Isnin, polis Sabah menumpaskan kegiatan pemalsuan kad kesihatan pengendali makanan di Ranau berikutan penangkapan seorang pembantu perubatan Jabatan Kesihatan berusia 37 tahun.